Sunod-sunod na an pagsuko sa gobierno kan mga rebeldeng New People’s Army (NPA) sa Bicol alagad an iba sa sainda na mga calificado kukuanon kan 9th Infantry Division kan Philippine Army nganing maging soldados.\nDai palang nahahaloy igwa nang maabot sa cuarentang (40) miembros kan CPP/NPA sa Camarines Sur an nagsaruko sa 9th ID na may base sa Camp Elias Angeles, Pili, Camarines Sur afuera kan na enot na cuarentang returnees sa Masbate asin Sorsogon kan nagtalikod na taon.\nSinabi ni Army Captain Paul John Belleza, opisyales na parataram kan 9th ID sa Bicol na ini an saindang saro sa mga programa alagad si ibang dating rebelde puede pang maging miembro kan Citizen Armed Forces Geographical Unit (Cafgu).\nKabale sa puedeng akoon dapat tapos dawa sa secondary school o high school asin physically fit.\nDawa nagtapos na sa NPA combat operations alagad an mga nagsurokong rebelde na kukuanon na soldados kan gobierno maagi sa regular na training kan Philippine Army.\nDawa nag-agi na sinda sa mga training sa paggamit nin armas asin combat operations kan CPP/NPA alagad kinakaipuhan magtapos sinda sa anom na bulan na training course siring kan mga inaagihan na combat operations training kan mga nag-gragraduar sa 9th ID.\nMaging an pagkalap nin Cafgu igwa man sindang suhay na training bako lang sa pagkapot nin armas envez kun panong magiging disiplinado oras maging nang regular na miembros.\nSinabi pa ni Belleza na nagdadakul an nagsusukong mga CPP/NPA sa Bicol huli ta pagal sinda katatago asin mayong futuro sa padagos na pagtumang sa gobierno.\nAn mga returnees igwa pang mga biyaya na binabayadan kan gobierno an saindang pigsukong armas.\nIgwa pang livelihood project na makakatabang pa sa saindang hanapbuhay kaya ngani nagdadakul na an na-eenganyar na rebelde na magbalik loob.


Kapakinabangan kan Pagigin Sadiyosan sa Gabos na Bagay | Pagkamoot nin Dios\nMagin Sadiosan sa Gabos na Bagay\n“Minamawot niamo na gumawe nin sadiosan sa gabos na bagay.”—HEBREO 13:18.\n1, 2. Taano ta naoogma si Jehova kun naheheling nia an satong mga paghihingoa na magin sadiosan o onesto? Iilustrar.\nMAGKAIBANAN na nagluwas sa tindahan an sarong ina asin an saiyang sadit na aking lalaki. Bigla na sanang nagpondo an aki, asin maheheling an pagkabigla sa saiyang lalawgon. Kapot-kapot nia an sarong sadit na kawatan na kinua nia sa tindahan. Nalingawan niang ibalik iyan o ihapot sa saiyang ina kun babakalon iyan. Sia haditon asin sinabi nia iyan sa saiyang ina. Inasegurar sia kan saiyang ina asin inibanan sia kaini pabalik sa tindahan tanganing ikabalik nia an kawatan asin maghagad nin dispensasyon. Mantang ginigibo nia iyan, napano nin kagayagayahan asin pag-orgolyo an puso kan ina. Taano?\n2 Pirmeng nagtatao nin dakulang kaogmahan sa mga magurang na maheling an saindang mga aki na nakakanood kan importansia nin pagkasadiosan o pagkaonesto. Asin iyo man an satong langitnon na Ama, an “Dios nin katotoohan.” (Salmo 31:5) Mantang minamasdan nia kita na nagigin maygurang sa espirituwal, naoogma sia na maheling kita na nagmamaigot na magin sadiosan. Huling gusto niato na paogmahon sia asin magdanay sa saiyang pagkamoot, ipinapaheling man niato an mga saboot na ipinahayag ni apostol Pablo: “Minamawot niamo na gumawe nin sadiosan sa gabos na bagay.” (Hebreo 13:18) Magkonsentrar kita sa apat na pangenot na kabtang nin buhay na kun beses tibaad nangorognang nadedepisilan kitang magin sadiosan. Dangan pag-oolayan niato an nagkapira sa mga bendisyon na ibinubunga kaiyan.\nPAGIGIN SADIOSAN SA SATONG SADIRI\n3-5. (a) Paano kita pinapatanidan kan Tataramon nin Dios manongod sa mga peligro nin pagdaya sa sadiri? (b) Ano an makakatabang sa sato na magin sadiosan sa satong sadiri?\n3 An enot na depisil sa sato iyo an pakanood na magin sadiosan sa satong sadiri. Bilang bakong sangkap na mga tawo, madalion sanang madaya niato an satong sadiri. Halimbawa, sinabihan ni Jesus an mga Kristiano sa Laodicea na dinadaya ninda an saindang sadiri sa pag-isip na sinda mayaman mantang, an totoo, sinda “dukha asin buta patin huba” sa espirituwal—talagang makaheherak na kamugtakan. (Kapahayagan 3:17) Ginigibo sana nindang mas delikado an saindang kamugtakan huli sa pagdaya ninda sa saindang sadiri.\n4 Tibaad nagigirumdoman man nindo na nagpatanid si disipulo Santiago: “Kun an siisay man naghohona sa saiya man sana na sia pormal na parasamba alagad ta dai binubusalan an saiyang dila, kundi padagos na dinadaya an saiyang puso, an klase nin pagsamba kan tawong ini basang sana.” (Santiago 1:26) Kun iniisip niato na puede niatong gamiton sa salang paagi an satong dila asin aakoon pa man giraray ni Jehova an satong pagsamba, magigin mapanggana sana kita sa pagdaya sa sadiri niatong puso. An pagsamba niato ki Jehova magigin basang sana, sayang nanggad. Ano an makakatabang sa sato tanganing dai mangyari an siring na makamomondong kamugtakan?\n5 Sa iyo man sanang kotasyon na iyan, iinagid ni Santiago sa salming an katotoohan kan tataramon nin Dios. Sinasadol nia kita na aninawon an sangkap na ley nin Dios asin gumibo nin mga pagliliwat oyon dian. (Santiago 1:23-25) Makakatabang sa sato an Biblia na magin sadiosan sa satong sadiri asin maheling kun ano an kaipuhan niatong gibohon tanganing pakarhayon an satong sadiri. (Lamentacion 3:40; Haggeo 1:5) Puede man kitang mamibi ki Jehova asin makiolay sa saiya na siyasaton kita, na tinatabangan kita na maheling asin itanos an ano man na seryosong mga depekto niato. (Salmo 139:23, 24) An pagkabakong sadiosan sarong dai naririsang kaluyahan, asin kaipuhan na mansayon niato iyan siring kan pagmansay dian kan satong langitnon na Ama. An Talinhaga 3:32 nagsasabi: “An tuso makauuyam nin makuri ki Jehova, alagad Sia dayupot sa mga tanos.” Puede kitang tabangan ni Jehova na mamatean an siring kan namamatean nia asin mansayon an satong sadiri siring kan pagmansay nia sa sato. Girumdomon na si Pablo nagsabi: “Minamawot niamo na gumawe nin sadiosan.” Dai kita puedeng magin sangkap ngonyan, alagad sinsero kitang nagmamawot asin odok na naghihingoa na magin sadiosan.\nPAGIGIN SADIOSAN SA PAMILYA\nAn pagigin sadiosan nakakatabang sa sato na malikayan an gawe-gawe na tibaad masugotan kitang itago\n6. Taano ta kaipuhan na magin sadiosan sa lambang saro an mga mag-agom, asin bilang resulta anong mga peligro an nalilikayan ninda?\n6 An pagkasadiosan maninigong magin karakteristiko kan Kristianong pamilya. Kun siring, an mag-agom dapat na mayong itinatago asin sadiosan sa lambang saro. Mayo nin lugar sa Kristianong mag-agom an nakakaraot asin maating mga gibo na arog kan pakigitilan sa mga bako man nindang agom, pagkaigwa nin patagong mga relasyon paagi sa Internet, o paggamit nin ano man na klase nin pornograpiya. An nagkapirang Kristianong may agom naimbuelto sa siring na salang gawe-gawe mantang itinatago iyan sa dai nag-aaram na agom. Bakong sadiosan an paggibo kaiyan. Mangnoha nindo an mga tataramon kan maimbod na si Hadeng David: “Dai ako nagtukaw sa kaibanan nin mga tawong putikon; asin dai man ako naglaog sa kaibanan kan mga nagtatago kan saindang tunay na pagkatawo.” (Salmo 26:4) Kun kamo may agom, nungkang maimbuelto sa mga gawe-gawe na tibaad makasugot sa saindo na itago sa saindong agom kun ano an pagkatawo nindo!\n7, 8. Anong mga halimbawa sa Biblia an makakatabang sa mga aki na manodan an halaga nin pagkasadiosan?\n7 Sa pagtokdo sa saindang mga aki kan halaga nin pagkasadiosan, madonong na gamiton kan mga magurang an mga halimbawa sa Biblia. Para sa mga halimbawa nin pagkabakong sadiosan, yaon an mga estorya na arog kan ki Acan, na naghabon asin nagprobar na itago an saiyang paghabon; ki Guejazi, na nagputik dahel sa pinansial na pakinabang; asin ki Judas, na naghabon asin nagputik na may maraot na intension na ipahamak si Jesus.—Josue 6:17-19; 7:11-25; 2 Hade 5:14-16, 20-27; Mateo 26:14, 15; Juan 12:6.\n8 Para sa mga halimbawa nin pagkasadiosan, yaon an mga estorya na arog kan ki Jacob, na nagsadol sa saiyang mga aki na ibalik an kuarta na nakua ninda sa saindang mga lalagan huli ta inisip nia na tibaad napasala sana an pagbugtak kaiyan dian; ki Jefte asin kan aki niang babae, na nagsunod sa kapanugaan kan saiyang ama dawa dakulaon na personal na sakripisyo an kalabot dian; asin ki Jesus, na pusoan na nagpamidbid sa madahas na sururog tanganing otobon an hula asin protehiran an saiyang mga katood. (Genesis 43:12; Hokom 11:30-40; Juan 18:3-11) An nagkapirang halimbawang ini puedeng magtao sa mga magurang nin ideya dapit sa mahalagang marhay na mga impormasyon na yaon sa Tataramon nin Dios na makakatabang sa sainda na tokdoan an saindang mga aki na mamotan asin pahalagahan an pagkasadiosan.\n9. Ano an maninigong likayan kan mga magurang kun gusto nindang magtao sa saindang mga aki nin halimbawa nin pagkasadiosan, asin taano ta mahalaga an siring na halimbawa?\n9 An siring na katokdoan nagtatao nin sarong importanteng obligasyon sa mga magurang. Si apostol Pablo naghapot: “Minsan siring, ika daw na nagtotokdo sa iba, dai nagtotokdo sa saimong sadiri? Ika, na naghuhulit na ‘Dai maghabon,’ naghahabon ka?” (Roma 2:21) May mga aki na nariribaraw huli ta an saindang mga magurang nagtotokdo sa sainda nin pagkasadiosan pero minagawe mismo nin bakong sadiosan. An pag-ikit asin bakong totoong mga sinasabi tibaad ipangatanosan ninda paagi sa mga sarahotan na arog kan “Aram na man kan mga kagsadiri na kukuanon ini kan mga tawo” o “Sadit man sanang pagputik iyan, okey lang iyan.” An totoo, an paghabon, ano man an kantidad kan bagay na hinabon, paghabon pa man giraray; asin an pagputik, ano man iyan o gurano man iyan kasadit o kadakula, pagputik pa man giraray. * (Lucas 16:10) Madaling marisa kan mga aki an pagsaginsagin asin puedeng magkaigwa iyan nin maraot nanggad na epekto sa sainda. (Efeso 6:4) Minsan siring, kun nakakanood sinda nin pagkasadiosan sa mga halimbawa kan saindang mga magurang, posibleng marhay na magdakula sinda na nagpapamuraway ki Jehova sa bakong sadiosan na kinaban na ini.—Talinhaga 22:6.\nPAGIGIN SADIOSAN SA KONGREGASYON\n10. Mapadapit sa sadiosan na pakikipag-olay sa mga kapagtubod, anong mga patanid an kaipuhan niatong tandaan?\n10 An pakikiasosyar sa mga kapwa Kristiano nagtatao sa sato nin dakol na oportunidad na mapatalubo an pagkasadiosan. Siring kan nanodan niato sa Kapitulo 12, kaipuhan na mag-ingat kita sa paggamit niato kan regalong pagtaram, partikularmente sa satong espirituwal na mga tugang. An impormal na orolay madalion sanang magin nakakadanyar na tsismis asin pagpakaraot pa ngani! Kun ootrohon niato an sarong estorya na dai masasarigan an pinaghalean, tibaad nagtatabang kita na magpalakop nin kaputikan, kaya mas marahay na pugolan niato an satong mga ngabil. (Talinhaga 10:19) Sa ibong na lado, tibaad may aram kita na totoo, alagad dai man iyan nangangahulogan na dapat na isabi iyan. Halimbawa, tibaad mayo man kitang labot dian, o tibaad bakong kabootan na isabi iyan. (1 Tesalonica 4:11) May mga tawo na ipinapangatanosan an saindang pagigin daing modo paagi sa pagsabing onesto sana sinda, alagad an satong mga tataramon maninigo na pirmeng kawiliwili asin maboot.—Colosas 4:6.\n11, 12. (a) Paano dinadagdagan kan nagkapirang nakagibo nin magabat na kasalan an saindang problema? (b) Ano an nagkapirang kaputikan na pinapalakop ni Satanas dapit sa grabeng mga kasalan, asin paano niato malalabanan iyan? (c) Paano niato ikakapaheling na kita sadiosan sa organisasyon ni Jehova?\n11 Importante nanggad na kita magin sadiosan sa mga nangengenot sa kongregasyon. An nagkapirang nakagibo nin magabat na kasalan dinadagdagan an problema paagi sa pagmamaigot na tahoban an saindang kasalan asin paagi sa pagputik sa kamagurangan sa kongregasyon kun hinahapot sinda manongod dian. An mga ini nagpoon pa nganing magkaigwa nin dobleng pamumuhay, na nagsasaginsagin na naglilingkod ki Jehova mantang naggigibo nin magabat na kasalan. An tawong iyan garo man sana nabubuhay sa kaputikan. (Salmo 12:2) May iba na bakong gabos totoo an sinasabi sa kamagurangan mantang itinatago an mahalagang marhay na mga impormasyon. (Gibo 5:1-11) An siring na pagkabakong sadiosan parateng naggigikan sa paniniwala sa mga kaputikan na pinapalakop ni Satanas.—Helingon an kahon na “ Mga Kaputikan ni Satanas Dapit sa Magabat na mga Kasalan.”\nMGA KAPUTIKAN NI SATANAS DAPIT SA MAGABAT NA MGA KASALAN\nKun dapit sa magabat na mga kasalan, igwa nin nagkapirang peligrosong kaputikan na gustong-gusto ni Satanas na paniwalaan nindo. Marahay sana ta an mga Kristiano bakong daing aram dapit sa “mga katusohan” kan Diablo. (Efeso 6:11, nota sa ibaba) Estudyare an tolo sa siring na mga kaputikan.\n“Puedeng itago an mga kasalan.” An totoo, naheheling ni Jehova an gabos na ginigibo niato. “An gabos na bagay huba asin hayag na marhay sa mga mata nia na satong papaninimbagan.” (Hebreo 4:13) Huling aram ni Jehova an mga detalye asin huling maninimbag kita sa saiya, taano ta dadagdagan pa niato an satong pagkakasala paagi sa pagprobar na itago sa saiyang mga lingkod na tawo an sarong magabat na kasalan?—Helingon man an 2 Samuel 12:12.\n“Dai mapagtitiwalaan an kamagurangan, kaya dai kamo magsabi sa sainda nin ano man na bagay.” An maraot na si Hadeng Acab inapod si Elias nin arog kaini: “O kaiwal ko.” (1 Hade 21:20) Bilang propeta ni Jehova sa Israel, natabangan kutana ni Elias si Acab na magkamit nin kapatawadan. Sa Kristianong kongregasyon, itinao ni Jesus an kamagurangan bilang “balaog na mga lalaki.” (Efeso 4:8) Minsan ngani bakong sangkap, an kamagurangan “nagbabantay sa [satong] kalag,” an boot sabihon, nagmamakolog sa satong espirituwal na salud asin ikakarahay. (Hebreo 13:17) Bako sinda an kaiwal; sinda an ginagamit ni Jehova sa pagtabang sa sato.\n“Pinoprotehiran nindo an saindong katood paagi sa pagtabang sa saiya na itago an saiyang mga kasalan.” An totoo, orog niatong dinadanyaran an sarong nagkasala paagi sa pagtabang sa saiya na itago an saiyang mga kasalan. An magabat na mga kasalan senyales nin totoong helang sa espirituwal; an pagtago kaiyan siring sa pagtago nin seryosong mga sintoma sa sarong kualipikadong doktor. (Santiago 5:14, 15) An nagkasala tibaad natatakot sa posibilidad na madisiplina; alagad an disiplina kapahayagan kan pagkamoot ni Jehova, asin iyan puede pa nganing makapagligtas sa buhay kan nagkasala. (Talinhaga 3:12; 4:13) Apuera kaini, an parakasala na daing ontok sa paggibo nin kasalan posibleng marhay na nagtatao nin tunay na peligro sa ibang miembro kan kongregasyon. Gusto daw nindong tumabang sa pagpalakop kan saiyang salang mga ugale na iyo an dahelan na sia nagkasala? (Levitico 5:1; 1 Timoteo 5:22) Tunay nanggad, kun siring, seguradohon nindo na an nagkasala magsabi sa kamagurangan sa kongregasyon.\n12 Importante man na magin sadiosan sa organisasyon ni Jehova kun sinisimbagan niato an nakasurat na mga hapot. Halimbawa, kun kita nagrereport kan satong aktibidad sa ministeryo, nag-iingat kita na dai magtao nin salang mga impormasyon. Siring man, kun isinusurat niato an hinahagad na impormasyon sa aplikasyon para sa sarong pribilehio nin paglilingkod, maninigo na nungka niatong pagpalsipikaron an totoong kamugtakan kan satong salud o ano man na iba pang aspekto kan satong rekord.—Talinhaga 6:16-19.\n13. Paano niato puedeng mapagdanay an pagkasadiosan kun igwa kita nin transaksion sa negosyo sa sarong kapagtubod?\n13 Kaiba man sa satong pagkasadiosan sa mga kapagtubod an mga bagay na may koneksion sa negosyo. Kun beses, an mga Kristiano puedeng magkaigwa nin transaksion sa negosyo sa ibang tugang. Maninigo sindang mag-ingat na isuway an mga bagay na iyan sa pagsamba na ginigibo ninda sa Kingdom Hall o sa ministeryo. An relasyon ninda sa negosyo tibaad bilang among asin empleyado. Kun an empleyado niato mga Kristiano, mag-iingat kita na trataron sinda nin sadiosan, na sinusueldohan sinda sa tamang panahon asin sa kantidad na napagkaoyonan, saka tinatawan sinda nin mga benepisyo na kahagadan kan ley. (1 Timoteo 5:18; Santiago 5:1-4) Sa kabaliktaran, kun nagtatrabaho kita sa sarong Kristiano, ginigibo niato nin lubos an satong trabaho segun sa satong sueldo. (2 Tesalonica 3:10) Dai kita nag-aasa nin espesyal na tratamiento huli sa satong pagigin magkapagtubod, na garo baga obligado an satong among na tawan kita nin bakasyon, mga benepisyo, o iba pang bentaha na dai itinatao sa ibang empleyado.—Efeso 6:5-8.\n14. Kun an mga Kristiano naglalaog sa sarong negosyo na igwa nin kabakas, anong pagmamaan an madonong na ginigibo ninda, asin taano?\n14 Paano kun naglaog kita sa sarong klase nin negosyo na igwa kita nin kabakas, tibaad sa pangangapital o pag-utang? An Biblia nagtatao nin importante asin kapakipakinabang na prinsipyo: Isurat an gabos na pinagkaoyonan! Halimbawa, kan si Jeremias magbakal nin lote, nagpagibo sia nin duwang kopya kan dokumento, na may mga testigo, asin maingat na isinaray iyan tanganing puedeng helingon giraray iyan. (Jeremias 32:9-12; helingon man an Genesis 23:16-20.) Kun nakikipagtransaksion sa mga kapagtubod, dai man nangangahulogan nin pagigin deskompiado an pagsurat kan gabos na detalye sa dokumento na maingat na ginibo, pinirmahan, asin may mga testigo. Imbes, nakakatabang iyan na malikayan na magkaigwa nin mga dai pagkasinabotan, pagkadesganar, patin dai pagkakaoyon na nagigin dahelan nin pagkabaranga. Maninigong tandaan nin siisay man na mga Kristiano na magkatransaksion sa negosyo na bakong maninigo na isapeligro an pagkasararo asin katoninongan kan kongregasyon huli sa ano man na negosyo. *—1 Corinto 6:1-8.\nPAGIGIN SADIOSAN SA SEKULAR NA KINABAN\n15. Ano an saboot ni Jehova manongod sa madayang mga gibo sa negosyo, asin paano minahiro an mga Kristiano sa siring na popular na mga gibo-gibo?\n15 An pagkasadiosan nin sarong Kristiano bako sanang sa kongregasyon. Si Pablo nagsabi: “Minamawot niamo na gumawe nin sadiosan sa gabos na bagay.” (Hebreo 13:18) Kun manongod sa mga bagay sa sekular na negosyo, an satong Kaglalang interesadong marhay sa pagkasadiosan. Sa libro nin Talinhaga sana, apat na beses na nasambitan an madayang timbangan. (Talinhaga 11:1; 16:11; 20:10, 23) Kan suanoy na mga panahon, kinaugalean na sa mga transaksion sa negosyo an paggamit nin mga timbangan asin pantimbang para sa mga binakal asin sa kuartang ipinambakal kaiyan. An madayang mga negosyante naggagamit nin duwang klase nin pantimbang asin nin bakong eksaktong timbangan tanganing dayaon an saindang mga parokyano. * Ikinakaongis ni Jehova an siring na mga gibo! Tanganing magdanay sa saiyang pagkamoot, estrikto niatong linilikayan an ano man asin an gabos na madayang gibo sa negosyo.\n16, 17. Anong mga klase nin pagkabakong sadiosan an lakop sa kinaban ngonyan, asin ano an desididong gibohon kan tunay na mga Kristiano?\n16 Huling si Satanas an namamahala sa kinaban na ini, dai kita nagngangalas na maheling na lakop sa gabos na lugar an pagkabakong sadiosan. Sa aroaldaw tibaad mapaatubang kita sa mga sugot na magin bakong sadiosan. Kun isinusurat nin mga tawo an saindang mga kualipikasyon para sa pag-aplay sa trabaho, ordinaryo na sana an pagputik asin pagpasobra nin impormasyon, na nag-iimbento nin mga kredensial asin nagpapalsipikar nin mga eksperyensia sa trabaho. Kun isinusurat ninda an hinahagad na impormasyon sa mga porma para sa pag-imigrar, buhis, seguro, asin iba pang kaagid kaiyan, sa parate bakong totoo an isinisimbag ninda tanganing makua an gusto ninda. Dakol na estudyante an nandadaya sa mga test, o kun nagsusurat sinda nin mga komposisyon asin report para sa eskuelahan, tibaad ginagamit ninda an Internet saka kinokopya an nakukua ninda dian patin sinasabi na sinda an nagsurat kaiyan. Asin kun may mga nakikipagtransaksion sa maraot na mga opisyal, parate sindang nag-aalok nin suhol tanganing makua an gusto ninda. Inaasahan na niato ini sa sarong kinaban na kadakol an ‘mamomoton sa sainda man sana, mamomoton sa kuarta, mayong pagkamoot sa karahayan.’—2 Timoteo 3:1-5.\n17 Desidido an tunay na mga Kristiano na dai magpartisipar sa arin man kan mga gibong iyan. Kun beses, depisil na magin sadiosan huli ta an mga naggigibo nin siring na pagkabakong sadiosan garo baga nagigin mapanggana asin nag-aasenso pa ngani sa kinaban ngonyan. (Salmo 73:1-8) Mientras tanto, tibaad malugi sa pinansial an mga Kristiano huli ta gusto nindang magdanay na sadiosan “sa gabos na bagay.” Bawi daw an kalabot na mga sakripisyo? Iyo nanggad! Alagad taano? Anong mga bendisyon an ibinubunga kan sadiosan na gawe-gawe?\nAN MGA BENDISYON SA PAGIGIN SADIOSAN\n18. Taano ta mahalagang marhay an reputasyon na pagigin sadiosan?\n18 Pirmeng magigin mahalaga nanggad sa buhay an reputasyon bilang sarong sadiosan asin mapagtitiwalaan na tawo. (Helingon an kahon na “ Gurano daw Ako Kasadiosan?”) Asin isip-isipa iyan—minsan siisay puedeng magkaigwa nin siring na reputasyon! Dai iyan nakadepende sa saindong talento, kayamanan, itsura, kamugtakan sa sosyedad, o ano pa man na ibang bagay na dai nindo kontrolado. Minsan siring, dakol an dai nakakakua kan kayamanan na pagkaigwa nin marahay na reputasyon. Bihira sana iyan. (Miqueas 7:2) Tibaad tuyaon kamo nin nagkapira huli sa pagigin sadiosan, alagad aapresyaron man nin iba an saindong pagigin sadiosan, asin babalosan ninda kamo kan saindang pagtitiwala asin paggalang. Naheling pa ngani nin dakol na Saksi ni Jehova na nakinabang sinda sa pinansial huli sa saindang pagigin sadiosan. Nagdanay sinda sa saindang trabaho kan sisantehon an madayang mga empleyado, o nakakua sinda nin trabaho kan nagkakaipong marhay nin sadiosan na mga empleyado.\nGURANO DAW AKO KASADIOSAN?\nPrinsipyo: “O Jehova, siisay an magigin bisita sa saimong tolda? . . . Sia na naglalakaw na daing sala asin naggigibo nin katanosan asin nagtataram kan katotoohan sa saiyang puso.”—Salmo 15:1, 2.\nTaano ta importante na pirme akong magsabi nin totoo?—Talinhaga 6:16, 17.\nPaano ko ‘mahahale an kaputikan’ kun isinusurat ko an hinahagad na impormasyon sa mga porma na arog kan mga eksaminasyon sa eskuelahan, deklarasyon sa pagbuhis, o dokumento kan gobyerno?—Efeso 4:25; Isaias 28:15; Mateo 22:17-21; Roma 13:1-7.\nPaano kalabot sa sakong pagigin sadiosan na empleyado an sakong pagtaram sagkod an sakong gawe-gawe?—Talinhaga 11:1; Efeso 4:28; Colosas 3:9, 10.\nKun tumalubo sa sako an pagkamoot sa kuarta, paano puedeng paluyahon kan pagkamoot na iyan an sakong mga paghihingoa na magin sadiosan?—Salmo 37:21; 1 Timoteo 6:9, 10.\n19. Ano an epekto sa satong konsensia asin sa satong relasyon ki Jehova kan sadiosan na pamumuhay niato?\n19 Baga man mangyari iyan sa saindo o dai, maheheling nindo na an pagkasadiosan nagbubunga pa ngani nin orog na mga bendisyon. Mapapasaindo an bendisyon na pagkaigwa nin malinig na konsensia. Si Pablo nagsurat: “Kami nagtitiwala na kami igwa nin sadiosan na konsensia.” (Hebreo 13:18) Apuera kaini, an saindong reputasyon naririsa nanggad kan satong mamomoton na langitnon na Ama, asin namomotan nia an sadiosan na mga tawo. (Salmo 15:1, 2; Talinhaga 22:1) Iyo, an pagigin sadiosan nakakatabang sa saindo na magdanay sa pagkamoot nin Dios, asin iyan an pinakadakulang balos na makukua niato. Sunod na pag-olayan niato an sarong tema na konektado digdi: An pagmansay ni Jehova sa trabaho.\n^ par. 9 Sa kongregasyon, an kinaugalean nang pagputik na hayagan asin may maraot na intension—na an malinaw na katuyohan iyo na kolgan an iba—puedeng magkaipo nin hudisyal na aksion kan kamagurangan.\n^ par. 14 Mapadapit sa kun ano an gigibohon enkaso magkaproblema an transaksion sa negosyo, helingon an Apendise na “Pagresolber sa mga Dai Pagkakasundo sa mga Bagay-Bagay sa Negosyo.”\n^ par. 15 Naggagamit sinda nin sarong klase nin pantimbang para sa pagbakal asin saro pa para sa pagpabakal, na pabor sa sainda arin man an gamiton ninda. Tibaad naggagamit man sinda nin timbangan na an saro sa takyag kaiyan mas halaba o mas magabat kisa sa ibong na takyag tanganing dayaon ninda an parokyano sa ano man na transaksion.


PAGKULANG KULANG SUPLAY KAN NFA RICE SA CAMARINES SUR: NFA naghagad P2M sa Capitolio pambakal paroy sa mga paraoma\nPili, Camarines Sur – Kritikal na an suplay kan NFA rice sa Camarines Sur huli sa kawaran imported rice alagad temporaryo mahihipnoon oras na marecibe na kan agencia an P2 milyon na ayuda kan CapitolIo Provincial para sa palay procurement program nganing gamiton an cuarta sa pambakal nin paroy sa mga paraoma sa presyong P19 cada kilo envez kan dating P17, sabi\nkan NFA CamSur.\nSi Assistant Provincial Manager Nora Follosco nagsabi na naghagad sinda nin asistencia sa gobierno provincial sa lindong kan programa kan agencia sa Palay Assistance from Local Government Unit and Legislators. nganing dagdagan nin P2 an kilo kan paroy na saindang binabakal sa mga paraoma na gigibohon nang P19 cada kilo.\nNapag-araman kan NFA na aprobado na kan Sangguniang Panlalawigan an resolucion na nag-aawtorisar ki Gobernador Migz Villafuerte sa pagpaluwas kan sinambit na fondo.\nSa pinakahuring inventaryo kan Mayo 19, 2017 sa bodega kan agencia igwa na sanang stock na 18,600 na sakong bagas na kulang na para sa sarong semana consumo sa Camarines Sur alagad marhay ngani ta suficiente an commercial rice kan mga negociante.\nSinabi kan Department of Agriculture sa Bikol na padagos na self sufficient an bagas sa rehiyon cinco mantang an NFA an pigtatawan prioridad kaini iyo an food security.\nSa palay procurement program kan agencia igwa sanang fondo para sa P17 cada kilo alagad apektado sinda kan mga pribadong comprador huli ta binabakal nin mas halangkaw na presyo an paroy kan mga paraoma sa cantidad na P18 hasta P20 cada kilo.\nAn pighahalat na dos milyon pesos na tabang pinansyal kan Capitolio Provincial dakulang bagay na pueding makabakal sinda nin sagcod sa viente mil na sakong paroy kan mga paraoma, sabi pa kan NFA.\nSa inventaryo kan NFA CamSur kan nakaaging aranihan kan mga bulan nin Oktubre asin Noviembre, 2016 nag-aabot sana sa cincuenta mil na sakong paroy an saindang nabakal sa mga paraoma alagad kun itatampad ini sa kaparejong bulan kan 2015 nakatungod an ahencia nin 180 mil na sakong paroy.\nKan nakaaging mga bulan nin aranihan kan Marso, Abril asin Mayo 2017 nakabakal sana sinda nin 7 mil na sakong paroy alagad kun itatampad sa kaparejong peryodo kan nakaaging taon nakabakal an ahencia nin 130 mil na sakong paroy gikan sa mga paraoma sa Camarines Sur.\nNapag-araman kan NFA Camarines Sur na nagtugot na an saindang oficina central na mag-angkat nin bagas nganing maresolberan an kakulangan na 250 mil metroco tonelada para sa bilog na nacion. (DPA)


ASF lakop na sa Bicol\nApektado na an anom na mga provincia sa Kabikolan kan African Swine Fever (ASF) alagad igwa na sanang 58 mga barangay na dai pa apektado kan virus sa hayop.\nAn Masbate iyo an pinakahuring provincia sa Bicol na tinamaan kan ASF matapos makumfirmar kan National Meat Inspection Service (NMIS) na nagpositivo na sa virus sa hayop an ataman na na mga hayop ni Alcalde Arturo Virtucio kan banwaan nin Aroroy.\nAn Department of Agriculture (DA) sa Bicol sa pamamayo ni regional executive director Rodel Tornilla tolos man nagsugo sa saiyang mga technical team nganing aramon an kamugtakan kan mga apektadong lugar sa Masbate.\nSa saindang report pigpahayag na maabot na sa 58 zona sa mga banwaan an apektado na kan ASF mantang nag-aksyon an LGUs nganing dai na mag-ulakit sa ibang inaataman na orig sa barangay pigdepopulate an mga hayop para dai na magparalangkaw an caso.\nAn DA igwa nang nakatagamang fondo nin Ph5,000 sa cada payo kan orig na gagadanon bilang kumpensasyon sa paraoma.\nAn ASF sa Bicol nagpuon kan Febrero 2020 sa Bombon, Camarines Sur asin naglakop sa iba pang mga banwaan asin sa iba pang provincia kan rona.\nLabi na sa Php 63,000 an na-itaong tabang kan ahencia sa mga hog growers na apektado kan virus sa hayop.\nAn padagos na paglangkaw kan caso kan ASF sa Bicol iyo man an nakaka-apektar sa suplay kan karne sa mga mercado na nagiging dahilan sa paglangkaw kan presyo.\nAn mga lokal na gobierno dawa na ngani nagbugtak nin Animal Checkpoint alagad dai man naging solusyon nganing makontrol an paglangkaw kan caso.\nSinabi kan DA na dapat mag-cooperar digdi bako lang an mga ahencia de gobierno maging an mga consumedores, negosyantes asin publiko na isombong tolos an mga ilegal na viajero nin trak-trak na orig na iyo an nagiging dahilan kan paglakop kan virus. (dpa)


“An Pagsentro kan Isip sa Espiritu Nangangahulugan nin Buhay Asin Katuninungan” | Pag-aadalan\nBASAHON SA Acholi Afrikaans Albanian Aleman American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik Español Estonian Ewe Fijian Finnish Finnish Sign Language Fon French Sign Language Ga Georgian German Sign Language Griego Guarani Gujarati Gun Hapon Hausa Hebreo Hiligaynon Hindi Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Ingles Isoko Italian Sign Language Italiano Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kisonge Kongo Korean Sign Language Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Pranses Punjabi Quechua (Bolivia) Romanian Runyankore Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“An mga nabubuhay na kauyon kan espiritu, nakasentro an isip sa mga bagay na inuuyunan kan espiritu.”—ROMA 8:5, NW.\nAno man an satong paglaom, taano ta makikinabang kita kun huhurop-hurupon ta an Roma kapitulo 8?\nPaano masasabing isinesentro na nin sarong Kristiyano an saiyang isip sa laman?\nAno an dapat na ginigibo niyato para masabing isinesentro ta an satong isip sa espiritu?\n1, 2. Taano ta interesado sa Roma kapitulo 8 an linahidan na mga Kristiyano?\nNABASA mo na daw an Roma 8:15-17 sa panahon kan Memoryal kan kagadanan ni Jesus? Posibleng iyo. Sinasabi sa tekstong iyan kun paano naaaraman nin mga Kristiyano na sinda linahidan—an banal na espiritu an nagpapatotoo kaiba an saindang espiritu. Asin an Roma 8:1 nagtataram dapit sa “mga kasaro ni Cristo Jesus.” Pero, aplikado sana daw sa mga linahidan an Roma kapitulo 8? O makikinabang man diyan an mga Kristiyanong may paglaom na mabuhay sa daga?\n2 Isinurat an Roma kapitulo 8 panginot na para sa linahidan na mga Kristiyano. Inako ninda “an espiritu” bilang mga ‘naghahalat na ampunon bilang mga aki, na makatalingkas sa saindang [pisikal na] mga hawak.’ (Roma 8:23, NW) Iyo, sa maabot na panahon, magigin sindang mga aki nin Diyos sa langit. Nagin posible iyan huling nagin sindang bawtisadong Kristiyano, asin inaplikar nin Diyos sa sainda an pantubos, pinatawad an saindang mga kasalan, saka ipinahayag na matanos bilang espirituwal na mga aki.—Roma 3:23-26; 4:25; 8:30.\n3. Taano ta masasabi niyato na interesado man sa Roma kapitulo 8 an mga may daganon na paglaom?\n3 Pero, interesado man sa Roma kapitulo 8 an mga may daganon na paglaom huling ibinibilang man sinda nin Diyos na mga matanos. An patunay kaini mahihiling ta sa inot na mga kabtang kan surat na iyan ni Pablo sa mga taga Roma. Sa kapitulo 4, sinambit niya an dapit ki Abraham. Nabuhay an maimbod na tawong ini bago itao ni Jehova sa Israel an Katugunan asin haloy pa bago magadan si Jesus para sa satong mga kasalan. Sa ibong kaiyan, nahiling ni Jehova an pambihirang pagtubod ni Abraham asin ibinilang Niya siyang matanos. (Basahon an Roma 4:20-22.) Sa kaagid na paagi, puwede man na ibilang ni Jehova na matanos an may pagtubod na mga Kristiyano sa ngunyan na may paglaom na mabuhay nin daing sagkod sa daga. Kaya, puwede man sindang makinabang sa sadol na yaon sa Roma kapitulo 8 na itinao para sa mga matanos.\n4. Ano an dapat niyatong ihapot sa sadiri pag nababasa ta an Roma 8:21?\n4 Mahihiling niyato sa Roma 8:21 an garantiya na siguradong maabot an bagong kinaban. Nanunuga an bersikulong ini na “an mga linalang mismo mapapatalingkas man sa pagkauripon sa kalapaan asin magkakaigwa man kan mamuraway na katalingkasan bilang mga aki nin Diyos.” (NW) Dapat niyatong ihapot sa sadiri, ‘Nakakasiyerto daw ako na makakaiba ako sa mga mabubuhay diyan?’ Nagtatao an Roma kapitulo 8 nin sadol na makakatabang sa saimo para mapabilang sa mga magkakamit kan balos na iyan.\n“PAGSENTRO KAN ISIP SA LAMAN”\n5. Anong seryosong kamugtakan an pinagkumparar ni Pablo sa Roma 8:4-13?\n5 Basahon an Roma 8:4-13. * An Roma kapitulo 8 nagtataram dapit sa duwang klase nin mga tawo, idtong mga naglalakaw “kauyon kan laman” asin idtong mga naglalakaw “kauyon kan espiritu.” Tibaad isipon kan iba na saro ining pagkumparar sa mga nasa katotoohan asin sa mga mayo sa katotoohan o sa mga Kristiyano asin sa mga bakong Kristiyano. Pero, an surat na ini ni Pablo para ‘sa gabos na nasa Roma, mga namumutan nin Diyos, inapod [tanganing mapabilang sa] mga banal.’ (Roma 1:7) Kaya, an pinagkukumparar niya digdi iyo an mga Kristiyanong naglalakaw kauyon kan laman asin an mga Kristiyanong naglalakaw kauyon kan espiritu. Ano an pagkakalain ninda?\n6, 7. (a) Sa anong nagkapirang paagi ginamit kan Bibliya an terminong “laman”? (b) Sa Roma 8:4-13, paano ginamit ni Pablo an terminong “laman”?\n6 Pag-ulayan ta nguna an terminong “laman.” Sa ano ini ipinapanungod ni Pablo? Ginagamit kan Bibliya an “laman” sa manlain-lain na paagi. Kun minsan, nanunungod ini sa literal na laman kan satong hawak. (Roma 2:28; 1 Cor. 15:39, 50) Puwede man iyan mangahulugan nin pagigin magkadugo o magkapamilya. Si Jesus “namundag sa banhi ni David dapit sa laman,” asin inapod ni Pablo an mga Judio na saiyang ‘mga kadugo dapit sa laman.’—Roma 1:3; 9:3.\n7 Pero, matatabangan kita kan isinurat ni Pablo sa kapitulo 7 na maaraman kun anong “laman” an sinasambit niya sa Roma 8:4-13. Ikinonektar niya an ‘pamumuhay na kauyon kan laman’ sa “makasalan na mga pagmawot” na kaidto “aktibo sa . . . hawak” ninda. (Roma 7:5, NW) Nagtatao iyan nin liwanag sa kun siisay “an mga nabubuhay na kauyon kan laman,” na sinambit ni Pablo na ‘isinesentro an saindang isip sa mga bagay na minamawot kan laman.’ An pinapanungdan niya kaini iyo idtong mga dominado kan, o nakapokus sa, saindang makasalan na mga pagmawot asin tendensiya bilang bakong perpektong mga tawo. An kadaklan sa sainda sinusunod an saindang labi-labing kamawutan, natural na mga tendensiya, asin hurot—iyan man sa sekso o iba pa.\n8. Taano ta tama sanang patanidan an linahidan na mga Kristiyano dapit sa paglakaw “kauyon kan laman”?\n8 Pero tibaad maisip mo kun taano ta pinatanidan ni Pablo an mga linahidan na Kristiyano dapit sa peligro nin pamumuhay “kauyon kan laman.” Asin puwede daw na magin peligro man iyan sa mga Kristiyano ngunyan, na mga inako nin Diyos bilang saiyang mga katuod asin ibinibilang niyang mga matanos? Makamumundo, an siisay man na Kristiyano puwedeng magpuon na maglakaw kauyon kan makasalan na laman. Halimbawa, isinurat ni Pablo na an nagkapira sa mga tugang sa Roma, mga uripon kan “mga pagmawot kan saindang hawak” na tibaad pagmawot sa sekso o sa kakanon, inumon, o iba pang bagay. An iba sa sainda ‘dinadaya an mga madaling patubudon.’ (Roma 16:17, 18, NW; Fil. 3:18, 19; Jud. 4, 8, 12) Girumdumon man na may sarong tugang na lalaki kaidto sa Corinto na “kasaruan an agom kan saiyang ama.” (1 Cor. 5:1, NW) Kaya tama sanang patanidan nin Diyos, paagi ki Pablo, an mga Kristiyano dapit sa “pagsentro kan isip sa laman.”—Roma 8:5, 6, NW.\n9. Sa ano dai nanunungod an patanid ni Pablo sa Roma 8:6?\n9 Aplikado man sa panahon niyato an patanid na iyan. Dawa dakul na taon nang naglilingkod sa Diyos an sarong Kristiyano, puwedeng mangyari na naisesentro na niya an saiyang isip sa mga bagay na minamawot kan laman. Dai ini nanunungod sa sarong Kristiyano na nag-iisip minsan dapit sa kakanon, trabaho, paglilibang, o dawa sa romantikong relasyon niya sa saiyang agom. Mga normal na bagay ini sa buhay nin sarong Kristiyano. Maski si Jesus, nagustuhan niya an mga kakanon, asin pinakakan man niya an iba. Aram man niyang kaipuhan an pagrelaks. Asin si Pablo nagsurat na an seksuwal na relasyon sarong mahalagang kabtang sa buhay nin mag-agom.\nMahihiling daw sa mga ipinapakipag-ulay mo na nakasentro an saimong isip sa espiritu, o sa laman? (Hilingon an parapo 10, 11)\n10. Sa Roma 8:5, 6, ano an kahulugan kan mga tataramon na “pagsentro kan isip”?\n10 Kaya, ano man nanggad an pinanunungdan ni Pablo kan mga tataramon na “pagsentro kan isip sa laman”? An Griegong termino na ginamit digdi ni Pablo nangangahulugan na “pagsentro kan isip o puso nin saro sa sarong bagay, paggamit kan kakayahan nin saro para maingat na makapagplano, na mas kinokonsiderar an panginot niyang hilig o sabuot.” An mga nabubuhay kauyon kan laman tinutugutan na maniobrahon kan saindang makasalan na naturalesa an saindang paagi nin pamumuhay. Mapadapit sa tataramon na iyan sa Roma 8:5, sarong iskolar an nagsabi: “Isinesentro ninda sa saindang isip—pinakakinakainteresan, pirming ipinapakipag-ulay, ginigibo, asin ikinakaugmang marhay—an mga bagay may koneksiyon sa laman.”\n11. Anong mga bagay an puwede tang ikonsiderar kun ihinahapot ta sa sadiri, ‘Anong bagay sa buhay an pinakakinakainteresan ko?’\n11 Tama sana na siyasaton kan mga Kristiyano sa Roma kun sa ano talaga nakasentro an saindang buhay. Dinodominar na daw sinda kan “mga bagay na minamawot kan laman” asin diyan na nakasentro an buhay ninda? Kaipuhan ta man na siyasaton an satong sadiri manungod sa bagay na ini. Ano an pinakakinakainteresan niyato asin ano an parati tang ipinapakipag-ulay? Ano talaga an pinagmamaigutan tang kamtan aroaldaw? Tibaad mahiling kan iba na nakapokus na sinda sa paghihinguwang manamitan an manlain-lain na arak, pagdekorar sa harong, paghanap nin bagong istilo nin bado, pangangapital, pagplano nin mga bakasyon, asin iba pa. Bako man maraot an mga iyan; normal na mga bagay iyan sa buhay. Halimbawa, si Jesus naggibo kaidto nin arak, asin sinabihan ni Pablo si Timoteo na uminom nin “kadikit na arak.” (1 Tim. 5:23; Juan 2:3-11) Pero, si Jesus daw asin Pablo “pirming ipinapakipag-ulay, ginigibo, asin ikinakaugmang marhay” an pag-inom nin arak? Iyan daw an saindang kinakabangkagan? Bako. Kumusta man kita? Anong bagay sa buhay an pinakakinakainteresan niyato?\n12, 13. Taano ta seryoso nanggad kun sa ano ta isinesentro an satong isip?\n12 Mahalagang siyasaton niyato an satong sadiri. Taano? Huling si Pablo nagsurat: “An pagsentro kan isip sa laman nangangahulugan nin kagadanan.” (Roma 8:6, NW) Seryoso nanggad ini—espirituwal na kagadanan ngunyan asin sa maabot na panahon, pisikal na kagadanan. Pero dai man sinasabi ni Pablo na kun ‘isinesentro na nin saro an saiyang isip sa laman’ siyertong kagadanan na an saiyang kaaabtan. Puwedeng magbago an sarong tawo. Girumduma an imoral na lalaki sa Corinto na nagpadara sa pagmawot kan “laman” asin kinaipuhan na itiwalag. Pero nagbago siya. Dai na siya nagsunod sa mawot kan laman asin naglingkod sa Diyos sa malinig na paagi.—2 Cor. 2:6-8.\n13 Kun nagin posible para sa tawong idto na magbago, posible man iyan para sa sarong Kristiyano ngunyan, lalo na kun an ginibo niya bako man arog kagrabe kan ginibo kan lalaking idto sa Corinto. Iyo, an patanid ni Pablo sa posibleng kaabtan nin saro na ‘isinesentro an saiyang isip sa laman’ dapat na magpahiro sa mga Kristiyano na gibuhon an ano man na kinakaipuhan na pagbabago!\n“PAGSENTRO KAN ISIP SA ESPIRITU”\n14, 15. (a) Imbes na ‘isentro an isip sa laman,’ sa ano niyato dapat isentro an satong isip? (b) Ano an dai buot sabihon kan “pagsentro kan isip sa espiritu”?\n14 Pagkatapos na magpatanid an apostol dapit sa “pagsentro kan isip sa laman,” itinao niya sa sato an garantiyang ini: “An pagsentro kan isip sa espiritu nangangahulugan nin buhay asin katuninungan.” Marahayon nanggad na resulta o balos ini—buhay asin katuninungan! Paano niyato makakamtan iyan?\n15 An “pagsentro kan isip sa espiritu” dai nangangahulugan na an saro dai na mamumuhay sa realidad, na mayo na siyang ibang iniisip saka ipinapakipag-ulay kundi an dapit sa Bibliya sana o an pagkamuot niya sa Diyos asin an paglaom niya sa maabot na panahon. Girumdumon niyato na si Pablo asin an iba pang maimbod na Kristiyano kan inot na siglo, namuhay man nin normal. Nagkakan sinda asin nag-inom. Nag-agom, nagpamilya, asin nagtrabaho.—Mar. 6:3; 1 Tes. 2:9.\n16. Dawa ginigibo an normal na mga bagay sa buhay, sa ano nakapokus si Pablo?\n16 Pero, dai tinugutan kan mga lingkod na idto nin Diyos na an normal na mga bagay na ini sa buhay iyo na an magin pinakamahalaga sa saindang buhay. Pagkatapos na sambiton na nagtrabaho si Pablo bilang paragibo nin tolda, ipinahiling kan Bibliya kun sa ano nakasentro an saiyang buhay: Nagpokus siya sa gibuhon na paghuhulit asin pagtutukdo. (Basahon an Guibo 18:2-4; 20:20, 21, 34, 35.) Asin iyan man an mga gibuhon na irinekomendar niya sa saiyang mga kapagtubod sa Roma. Iyo, nakasentro an buhay ni Pablo sa espirituwal na mga probisyon asin gibuhon. Kaipuhan na arugon siya kan mga taga Roma, asin iyo man kita.—Roma 15:15, 16.\n17. Kun ‘isesentro niyato an satong isip sa espiritu,’ magkakaigwa kita nin anong klaseng buhay?\n17 Ano an magigin resulta kun sa paglilingkod ki Jehova kita danay na nakapokus? Malinaw an simbag kan Roma 8:6: “An pagsentro kan isip sa espiritu nangangahulugan nin buhay asin katuninungan.” (NW) Nangangahulugan iyan na tutugutan niyato na impluwensiyahan saka giyahan kan banal na espiritu an satong isip asin maiuyon iyan sa kaisipan nin Diyos. Makakapagtiwala kita na kun isesentro niyato sa “espiritu” an satong buhay, magkakaigwa kita nin maugma asin makahulugan na buhay ngunyan. Asin sa maabot na panahon, buhay na daing katapusan, sa langit man o sa daga.\n18. Sa anong paagi nagreresulta nin katuninungan “an pagsentro kan isip sa espiritu”?\n18 Sunod tang pag-ulayan an garantiya sa sato ni Pablo na “an pagsentro kan isip sa espiritu nangangahulugan nin . . . katuninungan.” Dakul an nasasakitan na magkaigwa nin matuninong na isip. Gustong-gusto nindang makahanap nin panglaog na katuninungan. Pero kita, igwa na kaiyan. An sarong paagi na nakakamtan niyato an siring na katuninungan iyo na hinihinguwa tang magkaigwa nin matuninong na relasyon sa satong kapamilya asin mga kakongregasyon. Igwa kita kan tamang kaisipan na akuon na kita asin an satong mga kapagtubod parehong bakong mga perpekto, kaya nagkakaigwa minsan nin mga problema. Asin kun mangyari iyan, tinukduan kita na sunudon an sadol ni Jesus: ‘Makipagkatuninungan ka sa tugang mo.’ (Mat. 5:24, NW) Mas pasil ining gibuhon kun tatandaan niyato na an satong mga tugang naglilingkod man sa “Diyos na nagtatao nin katuninungan.”—Roma 15:33; 16:20, NW.\n19. Kun ‘isesentro niyato an satong isip sa espiritu,’ magkakaigwa kita nin anong daing kaagid na katuninungan?\n19 Asin may saro pang klase nin katuninungan na daing kaagid an halaga. Kun ‘isesentro niyato an satong isip sa espiritu,’ magkakaigwa kita nin matuninong na relasyon sa satong Kaglalang. May isinurat si Isaias na aplikado sa saiyang panahon pero may mas urog pang kautuban sa ngunyan: “Iingatan mo [ni Jehova] an mga nananarig nin lubos sa saimo; tatawan mo sinda nin nagdadanay na katuninungan, huling sa saimo sinda nagtitiwala.”—Isa. 26:3, NW; basahon an Roma 5:1.\n20. Taano ta nagpapasalamat ka sa sadol na nasa Roma kapitulo 8?\n20 Kaya, kita man linahidan o may paglaom na mabuhay nin daing sagkod sa paraisong daga, nagpapasalamat kita sa ipinasabong na sadol sa Roma kapitulo 8. Nagpapasalamat nanggad kita sa pagpahiro sa sato na dai tugutan “an laman” na iyo an magin panginot na bagay sa satong buhay! Imbes, naaraman niyato na sarong kadunungan na mamuhay kauyon kan ipinasabong na garantiya: “An pagsentro kan isip sa espiritu nangangahulugan nin buhay asin katuninungan.” Kun gigibuhon ta ini, makakamtan niyato an daing katapusan na balos huling si Pablo nagsurat: ‘An kabayadan nin kasalan iyo an kagadanan, alagad an regalo nin Diyos iyo an buhay na daing katapusan [paagi] ki Cristo Jesus na satong Kagurangnan.’—Roma 6:23, An Marahay na Bareta Biblia.\n^ par. 5 Roma 8:5, 6 (NW): “Huli ta an mga nabubuhay na kauyon kan laman nakasentro an isip sa mga bagay na minamawot kan laman, alagad an mga nabubuhay na kauyon kan espiritu, nakasentro an isip sa mga bagay na inuuyunan kan espiritu. Huling an pagsentro kan isip sa laman nangangahulugan nin kagadanan, alagad an pagsentro kan isip sa espiritu nangangahulugan nin buhay asin katuninungan.”


Mga biyahe ng barko sa ZamBaSulTa, kanselado dahil sa sama ng panahon - Tuesday, 17 Jan 2017 22:56\tHistorian sa Martial Law: Dapat matuto tayo sa ating nakaraan - Tuesday, 17 Jan 2017 22:48\tJourney handang-handa na sa kanilang world tour - Tuesday, 17 Jan 2017 22:47\tJasmine Curtis nag-aral ng paggawa ng pelikula - Tuesday, 17 Jan 2017 22:35\tKlase sa pribado at pampublikong paaralan ng Dipolog, kanselado na - Tuesday, 17 Jan 2017 22:28\tYou are here: HomeRegional NewsBicolano\nMt. Bulusan, nagtetenir na kalmadop mantang makusog an mga pag-uran\tFriday, 18 November 2016 17:09\tLEGAZPI CITY- Nagtetenir na kalmado maski igwang nai-ekspeyensyahan na abnormal na aktibidades sa palibot kan Bulkang Bulusan.\nBase sa pinakahuring resulta kan seismic monitoring kan bulkan, nairehistro an 10 pagyugyog sa nakalihis na 24 oras.\nNagbaba man an sulfur dioxide emission kaini sa 43 tonelada kada aldaw puon kan Nobyembre 7.\nDae man naobserbahan an anumang steaming activity huli sa nakatahob na mga panganuron na nagbabanta nin makusog na paguran sa bandang tuktok kan bulkan.\nPadagos an pag-alerto kan Phivolcs sa mga residente na harani sa lugar na mag-ingat sa mga dae piglalaomang phreatic eruptions sa Mt. Bulusan.\t14 persona arestado makalihis maaktuhang iligal na nagsusugal\tThursday, 17 November 2016 18:44\tNAGA CITY- Arestado kan mga otoridad an 14 persona makalihis na maaktuhang iligal na nagsusugal sa ciudad nin Lucena.\nSa nagunong impormasyon kan Bombo Radyo Naga, napag-araman naaktuhang nagkakawat nin mahjong asin tong-its an 14 mga kalalakihan sa sarong harong sa Barangay Ibabang Dupay sa nasambitang ciudad.\nNakumpiskar sa mga suspek an manlaen laeng mga gambling paraphernalia asin kwartang nagkakantidad nin P1,648 na nagseserbeng taya kan mga ini.\nNagtitinir na ngonyan sa kostudiya kan mga otoridad an nasambitang mga suspek mantang pig-aandam na an kasong isasangat laban sa mga ini.\tIncumbent Brgy. Kgd. pigholdap na, ginadan pa sa CamSur\tThursday, 17 November 2016 18:43\tNAGA CITY- Ginadan na, pighabunan pa an sarong incumbent barangay kagawad sa Sipocot, Camarines Sur.\nPigbisto an biktima na si Primo Belleza, 57-anyos asin sarong incumbent kagawad kan barangay Carayrayan.\nSa pakikipag-olay kan Bombo Radyo Naga ki SPO3 Albert Joven hale sa Sipocot PNP, sinaysay kaini na nadukayan na sana an mayo ng buhay na lawas kan biktima na nakabulagta sa tinampo kan sarong Larry Borbor kan pauli na ini sa saindang harong.\nIgwang tama nin bala kan badil asin pigtaga pa suboot an biktima na nagresulta sa kagadan kaini.\nSigon ki Joven, dae ninda mahanap sa ngonyan an bag kan nasambitang biktima na pigsasabing naglalaog nin kwartang nagkakantidad nin P20,000 asin cellphone.\nPighihiling kan mga kapulisan an posibilidad na bistado kan biktima an suspek sa nangyaring panghoholdap.\nNagpapadagos pa hasta sa ngonyan an imbestigasyon kan mga otoridad tanganing madakop an nagdulag na suspetsado.\tAppointed employees ni Gov. Tallado, dapat ng maghale sa pwesto susog sa lado kan bagong gobernador\tThursday, 17 November 2016 18:41\tNAGA CITY- Garu nagpadangog ngonyan an lado kan bagong gobernador kan Camarines Norte na si Jonah Pimentel na maghale na man an mga empleyado na pigbugtak sa pwesto kan dating gobernador kan probinsya na si Edgardo 'Egay' Tallado.\nSa sarong pakikipag-olay ki Atty Mike Pajarillo, pinsan asin abogado ni Gov. Pimentel, sinaysay kaini na dapat kusa ng maghale na sana an mga co-terminus na mga empleyado ni Tallado sa kapitolyo asin dae na paghalatong haleon sinda sa saindang mga pwesto.\nSigon sa sainda, obheto kan lakdang na ini kan bagong gobernador na masiertong tapat an mga empleyado kan kapitolyo sa saiya.\nYaon naman suboot sa kamot ni Pimentel kun magkakaigwa nin pag-reshuffle sa mga empleyado sa provincial government.\nSigon pa ki Pajarillo, pwedeng ibwelta ni Pimentel an mga mahaleng empleyado sa kapitolyo kun pigtitiwalaan niya an mga ini.\nPosible man suboot na magpaluwas nin memorandum si Pimentel tanganing ibwelta man an mga empleyado sa kapitolyo na pighale sa pwesto kan nakalihis na administrasyon.\nMientrastanto, piglinaw ni Pajarillo na full pledge ng matukaw komo gobernador si Pimentel asin bise-gobernador man an top board member na si Mike Canlas kan probinsya.\nIni makalihis na pormal na iserbe kan Department of Interior and Local Government (DILG) -Bicol an dismissal order laban ki Tallado kan nakalihis na aldaw.\tBangkay nin lalaki, nadukayang nagpapataw-pataw sa salog sa CamSur\tThursday, 17 November 2016 18:40\tNAGA CITY- Palaisipan ngonyan an pagkagadan nin sarong lalaki na nadukayang nagpapataw-pataw sa Kudong River na sakop kan Barangay Balaynan, Goa, Camarines Sur.\nSa inisyal na imbestigasyon kan mga otoridad, napansin suboot ni Barangay Kagawad Rogim Nicol an nasambitang bangkay sa tahaw kan salog kaya man tulos ining naghagad nin tabang sa ibang mga opisyal.\nKan mahawas suboot an bangkay, napag-araman na igwa ining tama nin saksak sa daghan na pigtutubudang naging raosn sa pagkagadan kaini.\nSa ngonyan, nagpapadagos pa an piggigibong imbestigasyon kan mga otoridad tanganing mabisto an nasambitang biktima.\t'Gov't transactions, dae apektado re dismissal order ki Tallado\tThursday, 17 November 2016 18:37\tNAGA CITY- Pighale ngonyan kan Department of Interior and Local Government (DILG)-Bicol an paghandal kan mga empleyado asin residente kan Camarines Norte sa posibleng epekto kan biglaang pagribay nin gobernador sa nasambitang probinsya.\nIni makalihis na dagos ng magtukaw komo Gobernador si Vice Mayor Jonah Pimentel makalihis na maiserbe kan DILG an dismissal order ki dating. Gov. Edgardo "Egay" Tallado.\nSa pakikipag-olay kan Bombo Radyo Naga ki Eloisa Pastor, Regional Director kan DILG-Bicol, sinaysay kaining mayong dapat na ikahandal an mga empleyado huli naman ta dae makakaulang an nasambitang bagay sa mga on- going transactions sa manlaen laeng opisina kan lokal na gobyerno sa probinsya.\nAminado man si Pastor na dawa pigsugo sana sinda kan Office of the Ombudsman alagad magabat para sa sainda an pagseserbe kan nasambitang dismissal order ki Tallado urog na ta dae pa ini nahahaloy poon kan magtukaw ini sa pwesto.\nNaglalaom man an nasambitang direktor na maserbeng adal ini sa mga government officials sa Bicol tanganing dae na mautro pa sa iba an nangyari ki Tallado.\nSa ibong na lado, kampante man an lado ni Tallado na dae pa nagtatapos an laban kan dating gobernandor makalihis na magsunad nin Temporary Restraining order tanganing i-apela an pigbabang dismissal order kan Ombudsman laban sa opisyal.\nKun marurumduman, nagpoon an dismissal order ni Tallado makalihis i-dismiss kaini an nagkakapirang empleyado kan provincial government sa Camarines Norte.\tDrug personality, gadan sa anti-drug ops makalihis manlaban\tSaturday, 12 November 2016 05:18\tLEGAZPI CITY- Panibagong personalidad na naman an dugang sa listahan kan mga nagagadan na suspek na imbwelto sa ipinagbabawal na bulong.\nIni makaliohis an isinagibong operasyon kan kapulisan sa banwaan kan Camalig sa Albay.\nBinisto ining si Ramon Niebres alyas Randy, 49 anyos kan P-4 Brgy Tinago, sa nasambit na banwaan.\nNagbalo suboot na manlaban an nasabing suspek kun kaya nauli sa ribayan nin putok an operasyon sa lado ni Randy asin kan Camalig MPS.\nNagsapar nin tama sa hawak an suspek na tulos idinalagan sa patrol car ng pulisya alagad dae na nagibo pang makaabot sa ospital nin buhay.\nBase sa pinakahuring datos kan Police Regional Office 5, duwa na an nagagadan sa mga drug operations sa mas pinabagsik na Oplan Double Barrel Alpha puon Oktubre 26 hasta Nobyembre 10 mantang labi 8, 000 naman an nagsuko sa pulisya.\tBabaye, nabiktima nin budol-budol; maabot sa P15K nalalay sa Ligao City\tSaturday, 12 November 2016 05:11\tLEGAZPI CITY- Dae makapanubod an sarong babaye makalihis magin biktima kan Budol-budol sa sadiring lugar.\nBinisto ining si Magie Vargas, 33 anyos na residente kan Purok 7, Tuburan, Ligao City.\nSa nagunong impormasyon, igwa suboot ining namidbidan na sarong babaye asin lalaki na nagpanggap na naghahanap kan lugar na dadarhan kan mga seafoods.\nSinugo kan mga ini an biktima na magpaduman sa Ligao Shell Station dara an sarong olive green na paper bag.\nNaging malabo na suboot an mga sunod na pangyayari kaya hudyan na kan mapag-araman ni Magie na nadara kan mga mga estranghero an P10,300 cash asin sarong cellphone na nagkakantidad P3,300.\nKan bulatlaton man an laog kan paper bag, tuminambad sa biktima an mga ginunting na dyaryo.\nPadagos pa an imbestigasyon manungod sa insidente.\nMientras tanto, inabisuhan man an publiko na magtenir na alerto asin dae tulos na magtiwala sa mga tawong kabibisto pa sana urog nang harani na an kapaskuhan.\tBicolano, top spot sa November 2016 Midwifery Licensure Exam\tSaturday, 12 November 2016 05:02\tLEGAZPI CITY- Liwat na pinatotoohan kan sarong Bicolano an orag asin tibay makalihis makua an top spot sa kakatapos pa lang sanang November 2016 Midwifery Licensure Examination.\nIni makalihis na maguno kan tubong Casiguran Sorsogon na si Maribel Doroja Sabenia kan Estenias Science Foundation School (ESFS) an pinakahalangkaw na exam rating na 90.1%.\nAlagad bako man sana si Sabenia an solamenteng Bicolano si Sabenia na laog sa Top 10, kasabay man digdi sinda Sheila Berja Subion kan Catanduanes State University na nasa ika-apat na pwesto sa 89.15% grade mantang nasa top 6 si Kathrina Mae Rafael Endrano kan Naga College Foundation sa 89.05 percentage.\nSa 3,085 na nagsairarom sa nasambit na eksaminasyon, 1, 572 an matrayumpong nakapasar.\tBFP, nagpatanid sa publiko ngonian na Ber months\tSaturday, 12 November 2016 04:55\tLEGAZPI CITY- Kasunod kan nakatalaang selebrasyon kan Kapaskuhan nagpaluwas nin patanid an Bureau of Fire Protection Bicol sa publiko na maging responsable tanganing maibitaran an kasulo.\nAbiso kan BFP na magbakal sana nin mga Christmas lights na nakapasar sa tamang pag-aadal sa paagi kan paghiling sa mga label kun igwang ICC sticker asina susog sa polisiya kan Department of Trade & Industry, dapat man na ibitaran an pagkakaigwa nin octopus wiring asin overcharging tanganing makaiwas sa peligro.\nAminado an BFP sa paglangkaw sa numero kan mga insidente nin kasulo sa Ber months kawsa kan electrical short circuit huli sa mga depektibong pailaw asin iba pang appliances.\nAn pahayag na ini kan ahensya ginibo katakod kan naerehistrong kasulo sa Caramoan, Camarines Sur kun saen naabo an sarong residensya asin 4 tindahan na nagwalat nin 1 milyon pesos na danyos sa propriedad.\tMore...\nOFWs sa Virginia, hagad an trayumpo ni Trump\tDrug personality irido kan manlaban sa operasyon kan PNP\tLGU-Naga pigdepensa an dae pagkakakua kan Seal of Good Local Governance\t1 na naman na kolehiyo sa CamNorte, piglaog nin mga parahabon; 1 arestado\tPage 2 of 61\tStartPrev12345678910NextEnd\tCebu News\t6-anyos patay sa dengue sa Kidapawan\tMunicipal administrator gibugha sa riding in tandem\tBultong mga armas, nabawi sa armory sa Marawi City\tMagtutudlo gipusil patay, sling bag nga dala gikuha sa mga suspek\t8-anyos, gilugos sa 14-anyos\tPolice officer, binaril-patay ng pamankin ng bise mayor\tPangasinan News\tAbung na Vice-Mayor ed Pangasinan, tinakewan\tEx-PGMA maliket ed inpan basura na Ombudsman ed kaso to\t14-anyos ya dalaginding, ni-rape na aman empleyado ed munisipyo ed Pangasinan\tNanalasan ipo-ipo anggapoy masyadong intilak ya pinsala\tNegosyante, sinaksak diad loob na tindaan\t3 kwarto na eskwelaan ed Pangasinan, apu-ulan\tIlocano News\tP27-M a gatad ti fully grown marijuana, naparut idiay Ilocos Sur\tNasarakan a bangkay idiay ili a Banna, dandani naisina ti ulo na\tSanitary landfill iti Laoag City, nasuroken a makalawas a banbantayan ti BFP gapu ti uram\tBangkay dagiti 3 natay a biktima ti bus accident iti Burgos, Ilocos Norte, naiyawiden iti lugarda\tSecurity guard, nasulbar ti nabayagen a problema na iti tulong ti programa a 'Duralex Sedlex' ti Bombo Laoag\t2-anyos, natay kalpasan a nalmes iti irigasyon\tIlongo News\tIligal nga quarry, gin pa bombo\tMga Pinoy sa Brazil, excited na sa World Cup; presyo ng bilihin, tumaas\tLapsag ginpainum sang dugo sang babaylan napatay\t1 patay, 4 pilason sa pagpang-ambush sang BIFF sa mga suldado sa Datu Unsay, Maguindanao\tMenor de edad patay, matapos malumos\tMister, ginluthang patay sa atubang sang live-in partner kag anak\tOther Dialects\tBente anyos nga babay minolestiya da anna pinatay da ta Isabela\tTadday nga yema nefuku megafu ta ammolestiya na ta walu ragun nga ana na ta Ballesteros,Cagayan\tKinse anyos nga lalaki,natay ta kabalin nga domparan na mini dump truck nga minaneho na menor ded edad ta Cagayan\tDFA Regional office, ari ngana mattuloy y pagali da ta Santiago City – Mayor Soriano\t15 cruisehips magadungka sa Boracay makarong 2017\tAti-Atihan Festival 2017, zero crime incident\tContact Us\tAddress: 2406 Nobel corner Edison Streets, Makati City Philippines


Ano po an halaga kan pagromdom kan Semana Santa? Bakasyon man po baga kuta.\nMarhay na romdomon asin dai paglingawan: an mga aldaw kan Semana Santa bako man orihinalmenteng mga aldaw nin bakasyon. Ini mga aldaw na ipinapanongod sa pagcelebrar o pagobservar nin mga mahalagang misteryo kan satong pagtubod Cristiana.\nAn Semana Santa - mga banal na aldaw kun nuarin satong ginigiromdom an mga mahalagang momento sa buhay ni Jesus, orog na an mga huri niyang aldaw asin oras digdi sa kinaban.\nIni paglaog sa misteryo kan ‘pagsakit (suffering), pagkagadan (death) asin pagkabuhay-liwat (resurrection) ni Jesus. An apod niato kaini “MISTERYO PASCUAL”.\nKun hihilngon o uugidon ini paglaktaw o pagbalyo hale sa kasalan, kagadanan asin kadikloman pasiring sa liwanag asin pagkabuhay-liwat. An tataramon sa Hebreo na ‘Pesach’ boot sabihon paglaktaw. Digdi hale an tataramon na ‘pascual’.\nAn mga aldaw na ini, ata ngani an bilog na panahon nin Cuaresma, sarong pagpagiromdom asin pagpagamiaw sato na kita gikan sa daga asin kita mabalik sa daga (You are dust and unto dust you shall return); na may hangganan an satong buhay.\nIni tamang paggiromdom sa sato na mantang nag-uuswag an satong kamugtakan materyal, ini may hangganan o minalipas sana. Siring na an satong hawak asin an nagigibo kaini igua nin hangganan.\nTamang panahon an mga aldaw na ini na maghorop-horop kan halaga kan satong buhay asin balikan an mga bagay na tunay na mahalaga. Mantang gabos igua nin halaga, igua nin bagay na mga mas orog an halaga. An pagsakit asin pagkagadan ni Jesus sarong halimbawa asin mensahe sato na an satong buhay bakong para sa sadiri sana. An buhay bakong para sa pagtrabaho o sa pag-asenso sana. An satong buhay bako sanang para sa pansadiring kaogmahan. Si Jesus mismo nagpahiling asin nagpatunay sa sato kan buhay na idinudusay para sa kapwa. Boot sabihon, an satuyang pagtalubo asin padagos na pag-asenso bilang tawo asin bilang indibidwal, orog na nagigin makahulugan kun ini ihinihiras o ginigibo para sa kapwa. Kun siring, dai lugod kita maogma o makuntento kun kita sana an naoogma.\nAn mga seremonya asin mga ritwal sa laog kan Semana Santa nagpapagiromdom sato kan dakulang pagkamoot nin Dios: sinugo niya an saiyang Aki nganing mahawas kita sa kasalan; tanganing magka-igua kita kan kapanoan nin buhay. An kapanoan na ini dai naitatao nin kayamanan, kakayahan o popularidad.\nKaya an mga aldaw na ini kan Semana Santa, okasyon nin paghorop-horop, pag-eksamen kan sadiri, asin midbidon liwat an halaga kan satong buhay; maghapot kun pasaen an satong paglakaw. Mahiling lugod nitao na an gabos niatong pinagpagalan, an gabos na mga bagay digdi sa daga may hangganan. An bakasyon nin duwa, tolo o pirang aldaw malilingawan sana. Dai kita nagsasabi na dai magbakasyon. Kundi dai lugod niato pagpabayaan na mawaran kita nin panahon para sa seryosong pag-isip-isip, paghorop-horop, pagpangadie para sa satong sadiri. Dai lugod niato isakripisyo an satuyang espiritwal na salud.\nAn Cuaresma asin an Semana Santa bako sanang pagsakripisyo, kundi ini pagmidbid ki Jesus, Aki nin Dios, na nagpasan kan krus para sa kaligtasan niato.\nAn dalan kan krus, dalan pasiring sa katotoohan kan satong pagkatawo. An nangyari ki Jesus, nagpaparomdom sato kan satong kasombikalan asin kaluyahan. Kaipuhan niato nin paraligtas, nin paratubos. An pagtubos sato dai ginibo sa paagi nin giyera o pagsakop sa sato, kundi sa pagdusay nin buhay.\nHararom an mga misteryo kan mga aldaw na ini, mga misteryo na dai matutukad sana kan isip, kundi kan satong pagtubod. Na an Diyos magtios, pasakitan, asin hatulan nin kagadanan, pano niato ini sasaboton? Alagad siring kaini an pagpamidbid nin Diyos kan saiyang pagkamoot. Kita minasunod ki Jesus sa pagpasan kan Krus, pasiring duman sa Calvario, sagkod sa saiyang pagkagadan. Alagad bako digdi tinatapos an gabos, kundi minasunod man kita sa saiyang liwat na pagkabuhay. Ini an Misteryo Pascual: hale sa paka-oripon nin kasalan pasiring sa katalingkasan; hale sa kagadanan pasiring sa buhay na daing kasagkoran.\nMagin makahulugan lugod an saimong pag-observar kan Semana Santa nganing bako sana an hawak niato na matawan nin pahingalo, kundi an satong kalag makamate nin pagpanibago (spiritual renewal).


Mga Selebrasyon na Ikinakaanggot nin Diyos | Pagkamoot nin Dios\nMga Selebrasyon na Ikinakaanggot nin Diyos\n“Padagos na seguradohon kun ano an inaako kan Kagurangnan.”—EFESO 5:10.\n1. Anong klaseng mga tawo an dinadagka ni Jehova sa saiya, asin taano ta dapat na magdanay sindang mapagmaan sa kun ano an inaako nin Dios?\n“AN TUNAY na mga parasamba,” an sabi ni Jesus, “masamba sa Ama sa espiritu asin katotoohan, huli ta, sa katunayan, hinahanap kan Ama an mga siring na magsamba sa saiya.” (Juan 4:23) Kun manompongan ni Jehova an siring na mga indibiduwal—siring kan pagkanompong nia sa saimo—dinadagka nia sinda sa saiya asin sa saiyang Aki. (Juan 6:44) Dakulaon nanggad na onra iyan! Minsan siring, an mga namomoot sa katotoohan na nasa Biblia dapat na “padagos na seguradohon kun ano an inaako kan Kagurangnan,” huli ta si Satanas eksperto sa pandadaya.—Efeso 5:10; Kapahayagan 12:9.\n2. Ipaliwanag kun paano minamansay ni Jehova an mga nagpoprobar na pagsalakon an tunay asin falsong relihion.\n2 Isip-isipa an nangyari harani sa Bukid nin Sinai kan an mga Israelita magpagibo ki Aaron nin sarong dios. Nag-oyon si Aaron asin naggibo sia nin bulawan na ogbon na baka alagad ipinarisa nia na iyan nagrerepresentar ki Jehova. “Igwa nin sarong kapiestahan ki Jehova sa aga,” an sabi nia. Mayo daw nin pakilabot si Jehova sa pagsalak na ini kan tunay asin falsong relihion? Igwa. Ipinagadan nia an mga tolong ribong parasamba sa idolo. (Exodo 32:1-6, 10, 28) An leksion? Kun gusto niatong magdanay sa pagkamoot nin Dios, dapat na ‘dai kita dumotdot nin maating bagay’ asin may kaigotan na ingatan an katotoohan na dai masalakan nin ano man na klaseng karatan.—Isaias 52:11; Ezequiel 44:23; Galacia 5:9.\n3, 4. Taano ta maninigo kitang magtao nin maingat na atension sa mga prinsipyo sa Biblia kun sinisiyasat an popular na mga kostumbre asin selebrasyon?\n3 Makamomondo, pagkagadan kan mga apostol, na nagserbing pang-olang sa apostasiya, nagpoon na akoon kan naghihingakong mga Kristiano—na mayo nin pagkamoot sa katotoohan—an paganong mga kostumbre, selebrasyon, asin “banal” na mga aldaw, na sinasabi nindang sa Kristiano daa. (2 Tesalonica 2:7, 10) Mantang ineestudyaran nindo an nagkapira sa mga selebrasyon na ini, mangnohon kun paano naheheling dian, bakong an espiritu nin Dios, kundi an espiritu kan kinaban. Sa pangkagabsan, an kinabanon na mga selebrasyon igwa nin komun na karakteristiko: Nakakaakit iyan sa mga pagmawot kan laman, asin nagsusuportar iyan sa falsong mga paniniwala sa relihion saka sa espiritismo—an mga tanda na dian midbid an “Dakulang Babilonya.” * (Kapahayagan 18:2-4, 23) Tandaan man na naheling mismo ni Jehova an makababalde na paganong mga kaugalean sa relihion na ginikanan kan dakol na popular na kostumbre. Daing duda na ikinakaanggot pa man giraray nia ngonyan an siring na mga selebrasyon. Bako daw na maninigong magin importanteng marhay sa sato an saiyang pagmansay?—2 Juan 6, 7.\n4 Bilang tunay na mga Kristiano, aram niato na dai ikinakaogma ni Jehova an nagkapirang selebrasyon. Alagad kaipuhan na kita magkaigwa nin marigon na determinasyon sa satong puso na lubos na likayan iyan. Paagi sa pagrepaso kun taano ta ikinakaanggot ni Jehova an siring na mga selebrasyon, mapapakosog an satong desisyon na likayan an ano man na tibaad makaolang sa sato sa pagdadanay sa pagkamoot nin Dios.\nPASKO—BINAGONG APOD SA PAGSAMBA SA SALDANG\n5. Taano ta makakasierto kita na si Jesus dai namundag nin Disyembre 25?\n5 An Biblia mayong sinasambit na selebrasyon nin kumpleanyo para ki Jesus. Sa katunayan, dai aram an eksaktong petsa kan saiyang pagkamundag. Pero, makakasierto kita na sia dai namundag nin Disyembre 25 na grabe an tiglipot sa parteng iyan kan kinaban. * An sarong dahelan, isinurat ni Lucas na kan mamundag si Jesus, an ‘mga pastor nag-iistar sa luwas’ na nagbabantay sa saindang mga aripompon. (Lucas 2:8-11) Kun kinatodan na nindang ‘mag-istar sa luwas’ sa bilog na taon, bako kutanang mahalagang mangnohon iyan. Minsan siring, huling maoran asin maniebe an tiglipot sa Betlehem, an mga aripompon nasa mga sirongan asin an mga pastor posibleng dai “nag-iistar sa luwas.” Saro pa, si Jose asin Maria nagduman sa Betlehem huling ipinagboot ni Cesar Augusto na magkaigwa nin sensus. (Lucas 2:1-7) Harayoon nanggad an posibilidad na pagbotan ni Cesar an mga tawo, na anggot sa pamamahala nin Roma, na magduman sa mga siudad na namundagan kan saindang mga apoon sa pinakamalipot na kabtang nin tiglipot.\n6, 7. (a) Saen naggikan an dakol na kostumbre sa Pasko? (b) Anong pagkakalaen an maheheling sa pagtao kun Pasko asin sa pagtao nin mga Kristiano?\n6 An Pasko naggikan, bakong sa Kasuratan, kundi sa suanoy na paganong mga kapiestahan, siring baga kan Saturnalia sa Roma, sarong selebrasyon na idinusay ki Saturno, an dios nin agrikultura. Siring man, segun sa saindang pagkuenta, isineselebrar kan mga deboto kan dios na si Mitra an Disyembre 25 bilang an “kumpleanyo kan daing kadaogan na saldang,” an sabi kan New Catholic Encyclopedia. “An Pasko nagpoon sa sarong panahon na makosog nanggad sa Roma an kultong nagsasamba sa saldang,” mga tolong siglo pagkagadan ni Cristo.\nAn tunay na mga Kristiano nagtatao huli sa pagkamoot\n7 Durante kan saindang mga selebrasyon, an mga pagano nagtitinaohan nin regalo asin nagkakarakanan—mga kaugalean na ginigibo pa man giraray kun Pasko. Pero, minsan ngani ginigibo pa man giraray iyan ngonyan, an kadaklan na pagtao kun Pasko bakong sono sa tunay na kahulogan kan 2 Corinto 9:7, na nagsasabi: “Gumibo an lambang saro nin oyon sa napagdesisyonan nia sa saiyang puso, bakong sa maraot na boot o sa kapiritan, huli ta an Dios namomoot sa maogmang paratao.” An tunay na mga Kristiano nagtatao huli sa pagkamoot, an saindang pagtao dai nakadepende sa sarong petsa, asin dai sinda naghahalat nin karibay sa itinao nindang mga regalo. (Lucas 14:12-14; Gibo 20:35) Dugang pa, nagpapasalamat sindang marhay na nakabutas sinda sa kasiribotan kun Pasko asin nakaginhawa sinda sa magabat na problema nin pagkakautang na naeeksperyensiahan nin dakol na tawo sa panahon na iyan nin taon.—Mateo 11:28-30; Juan 8:32.\n8. Tinawan daw si Jesus kan mga astrologo nin mga regalo sa kumpleanyo nia? Ipaliwanag.\n8 Alagad, tibaad sabihon nin nagkapira, bako daw na tinawan si Jesus kan mga astrologo nin mga regalo sa kumpleanyo nia? Dai. An pagtao ninda nin regalo saro sanang paagi nin pagpaheling ninda nin respeto sa sarong importanteng tawo, na kinaugalean na kan mga panahon kan Biblia. (1 Hade 10:1, 2, 10, 13; Mateo 2:2, 11) Sa katunayan, dai ngani sinda nag-abot kan bangging namundag si Jesus. Si Jesus bako nang omboy sa sabsaban, kundi nagkapirang bulan na an edad asin nakaistar na sa harong pag-abot ninda.\nMANINIGO DAW AKONG MAGPARTISIPAR SA SELEBRASYON?\nPrinsipyo: “‘Humale kamo sa sainda, asin sumiblag kamo,’ an sabi ni Jehova, ‘asin dai na kamo dumotdot sa maating bagay’; ‘asin aakoon ko kamo.’”—2 Corinto 6:17.\nNagkapirang bagay na dapat ihapot sa saimong sadiri manongod sa popular na selebrasyon o kostumbre\nIyan daw malinaw na naggikan sa sarong falsong kaugalean o katokdoan nin relihion, kaiba an espiritismo?—Isaias 52:11; 1 Corinto 4:6; 2 Corinto 6:14-18; Kapahayagan 18:4.\nIyan daw nagtatao nin dai maninigong onra o labi-labing paghanga sa sarong tawo, sarong organisasyon, o simbolo nin sarong nasyon?—Jeremias 17:5-7; Gibo 10:25, 26; 1 Juan 5:21.\nMas ilinalangkaw daw kaiyan an sarong nasyon o grupong etniko kisa sa iba?—Gibo 10:34, 35; 17:26.\nMaheheling daw dian “an espiritu kan kinaban,” na kakontra kan banal na espiritu nin Dios?—1 Corinto 2:12; Efeso 2:2.\nIkakasingkog daw nin iba kun ako mapartisipar dian?—Roma 14:21.\nKun dai ako mapartisipar, paano ko magalang na ipapaliwanag sa iba an sakong mga dahelan?—Roma 12:1, 2; Colosas 4:6.\nAn minasunod na mga teksto makakatao nin dugang na liwanag sa mga hapot manongod sa popular na mga selebrasyon:\n“Nakisalak [an bakong maimbod na mga Israelita] sa mga nasyon asin inadalan an saindang mga gibo.”—Salmo 106:35.\n“An maimbod sa pinakakadikit maimbod man sa dakol, asin an bakong matanos sa pinakakadikit bako man na matanos sa dakol.”—Lucas 16:10.\n“Dai kamo puedeng makikakan sa ‘lamesa ni Jehova’ asin sa lamesa nin mga demonyo.”—1 Corinto 10:21.\n“An panahon na nakaagi igo na sa saindo na nagibo an kabotan kan mga nasyon kan kamo maglakaw sa mga gibo nin malaswang gawe, mga horot, mga pagpalabilabi sa arak, maribok na mga pag-ogma, mga daraogan sa pag-inom, asin ilegal na mga idolatriya.”—1 Pedro 4:3.\nAN SINASABI KAN BIBLIA MANONGOD SA KUMPLEANYO\n9. Ano an nangyari sa mga selebrasyon nin kumpleanyo na nasambitan sa Biblia?\n9 Minsan ngani pirmeng nakakaogmang marhay an pagkamundag nin sarong omboy, an Biblia mayong sinasambit na selebrasyon nin kumpleanyo para sa sarong lingkod nin Dios. (Salmo 127:3) Nalingawan daw sana ini? Dai, huli ta may duwang selebrasyon nin kumpleanyo na nasambitan—an ki Faraon nin Egipto asin ki Herodes Antipas. (Genesis 40:20-22; Marcos 6:21-29) Minsan siring, pareho mandata an nangyari sa mga okasyon na iyan—nangorogna sa ikaduwa, na dian pinugotan si Juan na Bautisador.\n10, 11. Paano minamansay kan enot na mga Kristiano an mga selebrasyon nin kumpleanyo, asin taano?\n10 “Ibinibilang kan enot na mga Kristiano,” an komento kan The World Book Encyclopedia, “na sarong paganong kostumbre an selebrasyon nin pagkamundag nin siisay man.” Halimbawa, naniniwala an suanoy na mga Griego na an kada tawo igwa nin nagpoprotehir na espiritu na presente sa pagkamundag nia asin pagkatapos kaiyan nagbabantay iyan sa saiya. An espiritung iyan “igwa nin misteryosong koneksion sa dios na an kumpleanyo iyo an pagkamundag kan indibiduwal na iyan,” an sabi kan librong The Lore of Birthdays. An kumpleanyo haloy nang konektadong marhay sa astrolohiya asin horoskopo.\n“BANAL” NA MGA ALDAW ASIN AN SATANISMO\nInteresanteng mangnohon na an pinakaimportanteng aldaw sa relihion na inaapod na Satanismo iyo an kumpleanyo nin sarong tawo. Taano? Huli ta naniniwala an mga Satanista na an lambang indibiduwal sarong dios kun gusto niang mansayon an saiyang sadiri na sarong dios. Sa siring, an pagselebrar nin saro sa saiya mismong kumpleanyo pagselebrar sa pagkamundag nin sarong dios. Siempre, bako man arog kaiyan kasobra asin kahambog an pagmansay nin kadaklan na tawo sa saindang sadiri. Minsan siring, an librong The Lore of Birthdays nagsasabi: “An ibang kapiestahan nakakapaogma sa puso, alagad an kumpleanyo nakakapalangkaw sa amor propio.”\nAn sunod na ‘pinakabanal’ na mga aldaw sa kalendaryo kan mga Satanista iyo an Walpurgis Night asin Halloween. Segun sa pakahulogan kan Merriam-Webster’s Collegiate Dictionary, an Walpurgis Night iyo “an bisperas kan Aldaw nin Mayo na an mga aswang pinaniniwalaan na nagtataragboan sa sarong piniling lugar.”\n11 Apuera sa pagsikwal sa mga kostumbre nin kumpleanyo huli ta iyan naggikan sa mga pagano asin konektado sa espiritismo, posibleng marhay na isinikwal iyan kan mga lingkod nin Dios kan suanoy huli man sa mga prinsipyong sinusunod ninda. Taano? Sinda simple asin hababa an boot na mga lalaki asin babae na dai minamansay na importanteng marhay an pagkamundag ninda sa kinaban kaya maninigo iyan na iselebrar. * (Miqueas 6:8; Lucas 9:48) Imbes, pinapamuraway ninda si Jehova asin pinapasalamatan sia sa mahalagang marhay na balaog na buhay. *—Salmo 8:3, 4; 36:9; Kapahayagan 4:11.\n12. Paanong an aldaw kan satong pagkagadan mas marahay kisa sa aldaw kan satong pagkamundag?\n12 Pagkagadan, an gabos na nagdanay na may integridad segurado nang yaon sa memorya nin Dios, asin garantisado na an saindang buhay sa ngapit. (Job 14:14, 15) Sinasabi kan Eclesiastes 7:1: “An ngaran mas marahay kisa sa marahay na lana, asin an aldaw nin pagkagadan kisa sa aldaw nin pagkamundag.” An satong “ngaran” iyo an marahay na reputasyon niato sa Dios huli sa maimbod na paglilingkod. Mahalaga nanggad na mangnohon na an solamenteng selebrasyon na ipinagboot sa mga Kristiano, bako an pagkamundag, kundi an kagadanan ni Jesus. An saiyang marahayon na “ngaran” mahalagang marhay sa satong kaligtasan.—Lucas 22:17-20; Hebreo 1:3, 4.\nEASTER—PARA KI CRISTO DAA PERO KONEKTADO PALAN SA PAGKAMAINAKI\n13, 14. Saen naggikan an popular na mga kostumbre sa Pasko nin Pagkabuhay?\n13 An Pasko nin Pagkabuhay (sa Ingles, “Easter”) pinapalakop bilang selebrasyon kan pagkabuhay liwat ni Cristo, pero an totoo naggikan iyan sa falsong relihion. An ngaran mismo na Easter konektado ki Eostre, o Ostara, an diosa kan mga Anglo-Saxon para sa kaagahon asin tigsoli. Asin paano nagin konektado sa Pasko nin Pagkabuhay an mga sogok asin kuneho? An mga sogok “midbid na marhay bilang simbolo nin bagong buhay asin pagkabuhay liwat,” an sabi kan Encyclopædia Britannica, mantang an kuneho haloy nang simbolo nin pagkamainaki. Kun siring, an Pasko nin Pagkabuhay talagang seremonya sa pagkamainaki na ginibong selebrasyon daa kan pagkabuhay liwat ni Cristo. *\n14 Kokonsintehon daw ni Jehova an paggamit nin makababaldeng seremonya sa pagkamainaki tanganing iselebrar an pagkabuhay liwat kan saiyang Aki? Nungka! (2 Corinto 6:17, 18) Sa katunayan, kaidto pa, an Kasuratan dai nagboot ni nag-autorisar, na iselebrar an pagkabuhay liwat ni Jesus. Kun siring, dobleng pagkadaing kaimbodan na iselebrar an pagkabuhay liwat ni Jesus asin apodon iyan na Pasko nin Pagkabuhay.\nAN HALLOWEEN BAKO NANGGAD NA BANAL\n15. Saen naggikan an Halloween, asin ano an tibaad mahalagang mangnohon manongod sa petsang pinili tanganing iselebrar an kapiestahan na ini?\n15 Bantog an Halloween (na isineselebrar kun Oktubre 31) sa pagkaigwa nin mga aswang, tianak, asin iba pang makatatakot na mga dekorasyon asin bagay na may koneksion dian. Iyan inaapod man na All Hallows’ Eve o bisperas kan Todos los Santos asin nagpoon iyan kaidto pa sa suanoy na mga Celta sa Britania asin Irlandia. Kun kabilogan nin bulan na pinakaharani sa Nobyembre 1, isineselebrar ninda an kapiestahan nin Samhain, na nangangahulogan na “Katapusan kan Tig-init.” Naniniwala sinda na durante kan Samhain, nahahale an tahob na nagsusuway sa kinaban nin tawo saka sa kinaban nin mga espiritu asin na an mga espiritu, marahay sagkod maraot, naglalagawlagaw sa daga. An mga kalag kan mga nagadan hinohona na nagbabalik sa saindang mga harong, asin an mga pamilya nagpupuesto nin kakanon asin inomon para sa mga bisita nindang kalag sa paglaom na masisirosiro an mga ini. Sa siring, kun an mga aki ngonyan, na naggugubing na garo multo o aswang, naghaharongharong asin nagpapatakot na kakarawan an kagharong kun dai ini matao nin regalo sa sainda, dai ninda naaaraman na ipinapadagos ninda an mga ritual nin Samhain.\nPAPAGDANAYON NA DAING DIGTA AN SAINDONG KASAL\n16, 17. (a) Sa tabang kan mga prinsipyo sa Biblia, taano ta maninigong siyasaton nin mga magkailusyon na Kristiano na nagpaplano nang magpakasal an lokal na mga kostumbre sa kasal? (b) Kun mapadapit sa mga kostumbre na arog kan pagsabwag sa bagong kasal nin bagas o mga kaagid kaiyan, ano an maninigong estudyaran nin mga Kristiano?\n16 Dai na mahahaloy, “mayo na nin tingog nin nobyo asin nobya na madadangog giraray sa [Dakulang Babilonya].” (Kapahayagan 18:23) Taano? Sa sarong kabtang, huli sa saiyang espiritistikong mga kaugalean, na puedeng makadigta sa sarong pag-agoman poon pa sana sa aldaw nin kasal.—Marcos 10:6-9.\n17 Nagkakalaenlaen an mga kostumbre sa lambang nasyon. An nagkapirang kostumbre na garo baga dai man nin maraot tibaad naggikan sa Babilonikong mga kaugalean na soboot nagdadara nin ‘suerte’ sa mga ikakasal o sa saindang mga bisita. (Isaias 65:11) An saro sa siring na tradisyon iyo an pagsabwag sa bagong kasal nin bagas o mga kaagid kaiyan. An kaugalean na ini tibaad naggikan sa paniniwala na an kakanon nakakasirosiro sa marompot na mga espiritu asin dai ninda ginigibohan nin maraot an nobya asin nobyo. Saro pa, an bagas haloy nang misteryosong konektado sa pagkamainaki, kaogmahan, asin halawig na buhay. Malinaw nanggad, lilikayan kan gabos na gustong magdanay sa pagkamoot nin Dios an siring na maramog na mga kostumbre.—2 Corinto 6:14-18.\n18. Anong mga prinsipyo sa Biblia an maninigong gumiya sa magkailusyon na nagpaplano nin kasal asin sa mga imbitado?\n18 Linilikayan man kan mga lingkod ni Jehova an kinabanon na mga kaugalean na puedeng makahale sa dignidad kan Kristianong mga kasal asin punsion sa kasal o tibaad makakolog sa konsensia nin nagkapira. Halimbawa, linilikayan ninda an pagtao nin mga pahayag na igwa nin nakakakolog na pang-iinsulto o nagsusuherir nin mga bagay dapit sa sekso asin linilikayan man ninda an nakakakolog na mga pagsuba o komento na puedeng makapasupog sa mga bagong kasal asin sa iba. (Talinhaga 26:18, 19; Lucas 6:31; 10:27) Linilikayan man ninda an magarbong marhay asin garo fairy-tale na mga punsion sa kasal na nagpapaheling, bakong nin kababaan nin boot, kundi nin “pagpaabaw-abaw kan kaya sa buhay.” (1 Juan 2:16) Kun nagpaplano kamo nin kasal, nungkang paglingawan na gusto ni Jehova na pirme nindong magigirumdoman na may kagayagayahan, bakong may pagbasol, an saindong espesyal na aldaw. *\nSARO DAW NA RELIHIOSONG AKTO AN PAKIKIPAG-TOAST?\n19, 20. Ano an sinasabi nin sarong sekular na reperensia manongod sa ginikanan nin pakikipag-toast, asin taano ta dai puede sa mga Kristiano an kostumbreng ini?\n19 An pakikipag-toast sarong lakop na kaugalean sa mga kasal asin sa iba pang sosyal na mga okasyon. An International Handbook on Alcohol and Culture kan 1995 nagsasabi: “An pakikipag-toast . . . posible na naggikan sa suanoy na mga pag-atang nin inomon na dian an sarong sagradong likido idinodolot sa mga dios . . . karibay nin sarong kamawotan, sarong pamibi na sinumaryo sa mga tataramon na ‘mabuhay ka man logod nin halawig!’ o ‘magin man logod marahay an saimong salud!’”\n20 Totoo, dakol na tawo an tibaad dai man talaga minamansay an pakikipag-toast bilang relihioso o superstisyosong akto. Pero, an kostumbre na pag-itaas nin mga kopa sa direksion kan langit puedeng mansayon bilang paghagad nin biyaya sa “langit”—sarong puersa na nakakalabi sa tawo—sa paagi na bakong kaoyon kan sinasabi sa Kasuratan.—Juan 14:6; 16:23. *\n“KAMONG MGA NAMOMOOT KI JEHOVA, IKAONGIS NINDO AN MARAOT”\n21. Minsan ngani mayong koneksion sa relihion, anong popular na mga selebrasyon an lilikayan kan mga Kristiano, asin taano?\n21 Sa pagpaheling kan nagrururong mga pamantayan sa kinaban ngonyan—na magsalang direkta o indirektang pinapalakop kan Dakulang Babilonya—may mga nasyon na nag-iisponsor nin taonan na mga karnabal o Mardi Gras, mga kapiestahan na nagtatampok nin malaswang pagbayle asin tibaad isineselebrar pa ngani an mga estilo nin pamumuhay kan mga bakla asin tomboy. Magigin angay daw na mag-atender o magheling nin siring na aktibidad an sarong “namomoot ki Jehova”? An paggibo daw nia kaiyan mapaheling na sia tunay na naoongis sa maraot? (Salmo 1:1, 2; 97:10) Mas marahayon nanggad na arogon an saboot kan salmista na namibi: “Irayo mo an sakuyang mga mata sa pagheling kan daing halaga”!—Salmo 119:37.\n22. Noarin puedeng magdesisyon an sarong Kristiano kaoyon kan saiyang konsensia kun baga mapartisipar sia sa sarong selebrasyon o dai?\n22 Sa mga aldaw nin kinabanon na mga selebrasyon, an sarong Kristiano mag-iingat na an saiyang gawe-gawe dai matao nin impresyon sa iba na sia nakikiayon sa selebrasyon. “Kamo man nagkakakan o nag-iinom o ano pa man an ginigibo,” an surat ni Pablo, “gibohon an gabos na bagay sa ikakamuraway nin Dios.” (1 Corinto 10:31; helingon an kahon na “ Paggibo nin Madonong na mga Desisyon.”) Sa ibong na lado, kun an sarong kostumbre o selebrasyon malinaw na mayo nin koneksion sa falsong relihion, bakong kabtang nin politikal o patriotikong selebrasyon, asin mayong linalapas na mga prinsipyo sa Biblia, kun siring an lambang Kristiano puedeng gumibo nin personal na desisyon kun baga mapartisipar sia dian. Kadungan kaiyan, kokonsideraron man nia an saboot nin iba tanganing dai sia makapasingkog.\nPAMURAWAYON AN DIOS SA TATARAMON ASIN GIBO\n23, 24. Paano kita makakatao nin marahay na patotoo dapit sa matanos na mga pamantayan ni Jehova?\n23 An mga aldaw nin nagkapirang popular na selebrasyon minamansay sana nin dakol na tawo bilang oportunidad na makapagtiripontipon an pamilya asin magkakatood. Sa siring, kun may salang naghohona na bakong mamomoton o sobra man an satong paninindogan na sono sa Kasuratan, puede niatong ipaliwanag sa maboot na paagi na pinapahalagahan kan Mga Saksi ni Jehova an marahay na mga pagtiripontipon nin pamilya asin magkakatood. (Talinhaga 11:25; Eclesiastes 3:12, 13; 2 Corinto 9:7) Ikinakaogma niato an pakikiiba sa mga namomotan sa bilog na taon, alagad huli sa satong pagkamoot sa Dios asin sa saiyang matanos na mga pamantayan, an siring na maogmang mga okasyon habo niatong ramogan nin mga kostumbre na ikakaanggot nia.—Helingon an kahon na “ An Tunay na Pagsamba Nagbubunga nin Pinakadakulang Kagayagayahan.”\nAN TUNAY NA PAGSAMBA NAGBUBUNGA NIN PINAKADAKULANG KAGAYAGAYAHAN\nSi Jehova an “maogmang Dios,” asin gusto nia na magin maogma an saiyang mga lingkod. (1 Timoteo 1:11) Maheheling an katotoohan na ini sa minasunod na mga teksto:\n“An saro na marahay an puso danay na may kapiestahan.”—Talinhaga 15:15.\n“Naaraman ko na mayong orog karahay para sa sainda kisa maggayagaya asin gumibo nin marahay sa panahon kan pagkabuhay nin saro; asin siring man na an lambang tawo kumakan asin uminom nanggad patin makaheling nin karahayan sa gabos niang kahigosan. Iyan an balaog nin Dios.”—Eclesiastes 3:12, 13.\n“Kun manongod sa matinao, sia nagtatao nin hatol para sa mga bagay na matinao; asin sia mismo matindog para sa mga bagay na matinao.”—Isaias 32:8.\n“Madia kamo sa sako [si Jesus], kamo gabos na nagpapagal asin nagagabatan, asin papaginhawahon ko kamo. . . . Huli ta an sakong sakal maboot asin an sakong pasan magian.”—Mateo 11:28, 30.\n“Maaaraman nindo an katotoohan, asin an katotoohan mapatalingkas sa saindo.”—Juan 8:32.\n“An lambang saro [magtao] nin oyon sa napagdesisyonan nia sa saiyang puso, bakong sa maraot na boot o sa kapiritan, huli ta an Dios namomoot sa maogmang paratao.”—2 Corinto 9:7.\n“An mga bunga kan espiritu iyo an pagkamoot, kagayagayahan, katoninongan, . . . kabootan, karahayan.”—Galacia 5:22.\n“An bunga kan liwanag iyo an gabos na klase nin karahayan asin katanosan patin katotoohan.”—Efeso 5:9.\n24 An nagkapirang Saksi mapangganang ikinasabi sa sinserong mga naghahapot an mga impormasyon sa kapitulo 16 kan librong Ano Man Nanggad an Itinotokdo kan Biblia? * Pero, girumdomon na an satong katuyohan iyo na makombensir an saindang puso, bakong manggana sa argumento. Kaya magin magalang, magdanay na mahoyo an boot, asin “an saindo logod na pagtaram danay na may kabootan, na tinimplahan nin asin.”—Colosas 4:6.\n25, 26. Paano matatabangan nin mga magurang an saindang mga aki na tumalubo an saindang pagtubod asin pagkamoot ki Jehova?\n25 Bilang mga lingkod ni Jehova, kita natokdoan nanggad. Aram niato kun taano ta tinutubod asin ginigibo niato an nagkapirang bagay asin linilikayan an iba. (Hebreo 5:14) Kaya mga magurang, tokdoan an saindong mga aki na mangatanosan manongod sa mga prinsipyo sa Biblia. Sa paggibo kaiyan, pinaparigon nindo an saindang pagtubod, tinatabangan nindo sinda na simbagon sono sa Kasuratan an mga naghahapot manongod sa saindang mga tinutubod, asin inaasegurar nindo sinda na namomotan sinda ni Jehova.—Isaias 48:17, 18; 1 Pedro 3:15.\n26 An gabos na nagsasamba sa Dios “sa espiritu asin katotoohan” bako sanang naglilikay sa mga selebrasyon na bakong sono sa Kasuratan kundi nagmamaigot man na magin sadiosan sa gabos na aspekto nin buhay. Ngonyan, dakol an naniniwala na bako nang praktikal an magin sadiosan. Alagad siring sa masasabotan niato sa sunod na kapitulo, an mga paagi nin Dios an pirmeng pinakamarahay.\n^ par. 3 Helingon an kahon na “ Maninigo daw Akong Magpartisipar sa Selebrasyon?” Dakol na espesipikong “banal” na aldaw (“holy” day) asin selebrasyon an nakalista sa Watch Tower Publications Index, na ipinublikar kan Mga Saksi ni Jehova.\n^ par. 5 Basado sa pagkuenta kan Biblia asin sekular na kasaysayan, posibleng marhay na namundag si Jesus kan 2 B.C.E. sa Judiong bulan nin Etanim, na katimbang kan Setyembre/Oktubre sa satong presenteng kalendaryo.—Helingon an Insight on the Scriptures, Volume 2, pahina 56-7, na ipinublikar kan Mga Saksi ni Jehova.\n^ par. 11 Helingon an kahon na “ ‘Banal’ na mga Aldaw Asin an Satanismo.”\n^ par. 11 Kahagadan kan tipan nin Ley na pagkapangaki nin sarong babae, matao sia sa Dios nin dolot manongod sa kasalan. (Levitico 12:1-8) An legal na kahagadan na ini sarong nakakapahiro sa pusong pagirumdom na an kasalan ipinapasa nin mga tawo sa saindang mga aki. An kahagadan na ini nakatabang man sa mga Israelita na magkaigwa nin timbang na pagmansay dapit sa pagkamundag nin sarong aki asin puedeng nakapugol iyan sa sainda na arogon an paganong mga kostumbre nin kumpleanyo.—Salmo 51:5.\n^ par. 13 Si Eostre (o Eastre) diosa man nin pagkamainaki. Segun sa The Dictionary of Mythology, “sa bulan igwa sia nin sadiring kuneho na mahilig sa sogok asin kun minsan ilinaladawan sia na siring sa kuneho an payo.”\n^ par. 18 Helingon an tolong artikulo manongod sa kasal asin sosyal na pagtiripontipon sa An Torrengbantayan na Oktubre 15, 2006, pahina 18-31.\n^ par. 20 Helingon An Torrengbantayan na Pebrero 15, 2007, pahina 30-1.\nPAGGIBO NIN MADONONG NA MGA DESISYON\nKun beses, tibaad magkaigwa nin mga situwasyon na mababalo an satong pagkamoot ki Jehova asin an satong pakasabot sa mga prinsipyo sa Biblia. Halimbawa, an sarong Kristiana tibaad agdahon kan daing pagtubod na agom na magduman sa mga paryente tanganing magkakan kaiba ninda sa sarong kinabanon na kapiestahan. An nagkapirang Kristiano tibaad may marahay na konsensia na akoon iyan; an iba tibaad dai. Kun akoon nin sarong Kristiana an siring na imbitasyon, maninigong maheling sa saiyang paggawe na dai sia nagseselebrar kan kapiestahan asin na an dahelan kan saiyang pagbisita iyo an magkakan sana kaiba kan mga paryente.\nMadonong na kaolayon nin magalang kan Kristiana an saiyang agom antes pa, asin ipaliwanag nia na tibaad may mapasupog kun an mga paryente magpartisipar sa mga aktibidad kan kapiestahan alagad magsayuma an Saksi. An daing pagtubod na agom tibaad magdesisyon na sa ibang aldaw na sana magbisita.—1 Pedro 3:15.\nPagkatapos madangog an paliwanag kan Kristiana, paano kun an agom nia magpumirit pa man giraray na iiba sia? Tibaad magkongklusyon an agom na babae na huling an lalaki an payo kan pamilya, ini an may responsabilidad na magtao nin kakanon sa pamilya. (Colosas 3:18) Sa kamugtakan na ini, an kakanon yaon sa harong kan saiyang mga paryente. Tibaad makatao pa ngani an agom na babae nin marahay na patotoo sa okasyon na iyan. An kakanon dai man naatian huli sana ta kinakan iyan sa sarong kinabanon na kapiestahan. (1 Corinto 8:8) Tibaad mansayon iyan kan Kristiana na ordinaryong kakanon asin dai sia mapartisipar sa ano man na mga pataratara sa kapiestahan, pagkanta, pakikipag-toast, asin iba pa.\nAn saro pang bagay na dapat konsideraron iyo an tibaad magin epekto sa iba kan pagduman sa siring na karakanan. Maninigong konsideraron nin agom na Kristiana an posibilidad na tibaad masingkog an iba na nakaaram sa pagbisita nia sa kinabanon na mga paryente sa aldaw na iyan.—1 Corinto 8:9; 10:23, 24.\nDugang pa, pipiriton daw kan pamilya an agom na Kristiana na magkompromiso? Huli sa pagmawot na makalikay sa ano man na pagkapasupog, puedeng maimpluwensiahan nanggad an saro na magkompromiso! Kaya importante na maingat na pag-isipan iyan antes pa, na kinokonsiderar an gabos na bagay na ini, kaiba siempre an saiya mismong konsensia bilang Kristiana.—Gibo 24:16.\nManinigo Ko daw na Akoon an Bonus sa Pasko?\nSa panahon nin Pasko, an among nin sarong Kristiano tibaad magtao nin regalo o bonus. Maninigo daw na sayumahan iyan kan Kristiano? Dai man pirme. Tibaad dai ngani iniisip kan among na nagseselebrar nin Pasko an Kristiano kun inako nia an bonus. An among tibaad naghihiras sana sa gabos niang trabahador nin ganansia kan kompanya. O tibaad an bonus patunay kan saiyang pasasalamat sa mga serbisyong ginibo sa bilog na taon saka bilang pang-engganyar sa mga empleyado na ipadagos ninda an marahay na pagtrabaho. An among tibaad magtao nin regalo sa gabos na empleyado—mga Judio, Muslim, o iba pa—nagseselebrar man sinda nin Pasko o dai. Kaya dai man pirmeng nangangahulogan na dai na aakoon nin saro sa Mga Saksi ni Jehova an regalo huli sa tiempo kan pagtao kaiyan o huli sa apod sa kapiestahan na tibaad konektado dian.\nDawa kun itinatao an regalo huli sa sarong relihiosong kapiestahan, dai man iyan nangangahulogan na an nag-aako masasabing kapareho an relihiosong paniniwala. An sarong katrabaho o paryente tibaad sabihan an sarong Saksi, “Aram ko na dai ka nagseselebrar kan kapiestahan na ini, alagad gusto ko pa man giraray na mapasaimo ini bilang regalo hale sa sako.” Kun an Kristiano dai man makokonsensia, tibaad akoon nia an regalo asin magpasalamat na mayong ano man na sinasambit manongod sa kapiestahan. (Gibo 23:1) Tibaad sa panahon na kakadikit an posibilidad na makakolog nin boot, puedeng mataktikang ipaliwanag kan Kristiano an saiyang paninindogan.\nMinsan siring, paano kun an saro na nagtatao kan regalo igwa nin malinaw na intension na ipaheling na an Kristianong iyan bakong marigon sa saiyang mga tinutubod o na makompromiso ini huli sa materyal na pakinabang? Kun siring, pinakamarahay nanggad na magsayuma. Daing duwa-duwa, gusto niatong itao ki Jehova Dios an dai nababangang debosyon.—Mateo 4:8-10.


firesetter news: Mga Saradit na Kristiyanong Komunidad\nKita man na banwaan Niya ngonyan hinahagad na pararomon pa an satong pagtubod, lalo na an satong pakisumaro sa komunyon nin mga nagtutubod na iyo an Simbahan. Marhay ining paghorop-horopan sa bisperas kan Pasko.\nAn dalan pasiring sa mas hararom asin malaad na buhay Kristyano iyo an pagmukna nin mga saradit na Kristyanong komunidad o BECs. Ano man ngaya ining mga BECs?\nSabi ni Bp. Francisco Claver, SJ, sa saiyang librong The Making of a Local Church: “The Basic Ecclesial Community is\n2. at the grassroots level\n3. which meets regularly\n4. under the leadership of a lay minister\n5. to express their faith in common worship\n6. to discern on their common living of the faith\n7. to plan and act on common decisions regarding their life of faith\n8. in community, as community.”\nBoot sabihon, sinasadol an lambang Katoliko na mas lalo pang pararomon an pagtubod asin pakisumaro sa Simbahan sa paagi nin partisipasyon sa mga BECs. Kun an pagigin komunidad ta napapahiling sana sa pagsimba pagDomingo sa satong simbahan sa parokya, kulang ini asin nagigin impersonal na man sa kadakulaan kan parokya asin kadakulan kan mga nagsisimba na bako na man magkamiridbid an kadaklan. Kaya sa tahaw kan parokya asin pamilya, sinasadol an lambang Katoliko na mag-entra asin magpartisipar sa mga BECs.\nSa paagi kan mas hararom asin ugos na pagigin komunidad, magigiyahan an lambang saro sa mga partikular na detalye kan buhay Kristiyano: sa pagpamibi asin pagrani sa Dios, sa paghampang sa mga realidad kan kinaban, asin paghiro nin may pagkasararo para simbagan an mga pangangaipo kan komunidad. An mga ini mangyayari sa nibel kan mga BEC.\nSa ngonyan, minsan igwa na ki mga lugar asin parokya na may mga aktibong BECs, dai pa ini nami-mainstream o midbid na marhay na paagi sa pagigin-Simbahan. An pagpakusog kan satong mga Barangay Pastoral Teams o Councils an saro sa mga paagi para mangyari ini.\nIgwa man ki mga grupo asin movimiento sa satong Simbahan na nagtatao nin experiencia nin komunidad, halimbawa: NeoCatechumenal communities, charismatic movements, Couples for Christ, BCBP, El Shaddai, Marriage Encounter group, asin iba pa.\nSiring kan pag-apod kan Dios ka David, Juan Bautista, mga propetas asin banal, an satong Simbahan asin an lambang saro inaapodan Niya man na mas lalo pang magrani Saiya asin magsabuhay kan Diosnon na buhay. An Kristiyanong boot pang magrani sa Dios dai na makokontento sa pagsimba sana kada Domingo o pagkaigwa nin debosyon sa mahal na Ina o mga santos, hahanapon man niya an biyaya, pagtalubo asin kaogmahan kan mas hararom asin aktibong partisipasyon sa komunidad.


Hanapbuhay o Timbang Buhay?\nSa pig-aapod na “Community Quarantine” kan Metro Manila, bakong “lockdown” sabi ni Presidente Duterte, na madurar nin sarong bulan poon Marso 15 sagkod Abril 14, 2020 tanganing mapugol an paglakop kan nakakagadan na Covid 19 (corona virus desease) sa entirong Pilipinas. Maski dai pa naabot sa mga provincias apektado na an normal na pagbuhay kan mga namamanwaan.\nGrabe an pagbabago na gigibohon kan epidemyang ini bako lang sa mga Pilipino kundi sa gabos na tao.\nSa Metro Manila eenforsar an pig-aapod na “social distancing”, an mga tao dai magpara-durukutan dapat harayo an distancia ninda sa lambang saro, maguin sa jeep, sa bus, o sa tren. May curfew kun bangui poon alas 8:00 sagkod alas 5:00 nin aga. Si mga empleyados y empleyadas na an trabaho pwedeng gibohon sa harong dai na mareport sa opisina. An mga malls arog kan SM asin Robinsons mabukas lang an hardware, botika asin grocery, an ibang tindahan sarado muna.\nMay mga empleyado asin trabador na mabakasyon muna nin sarong bulan. An iba an sweldo na ikakarga sa bakasyon, an iba mayo talaga. An mga eskwelahan anas suspendido an klase sa Metro Manila. An mga assignment o homework kan mga eskwela na itinao kan mga paratukdo antes kan suspensyon kan klase gigibohon na lang sa laog kan harong na emomonitor kan mga maestra gamit an social media, na guiguiyahan kan mga magurang.\nBiglang nag-guian an trapiko sa mga tinampo sa Kamaynilaan arog kan Edsa.\nHuli kan kamugtakan na ini, an mga trabador hali sa harong madiretso na lang sa opisina na dai na magparahapit-hapit kun sain-sain.\nGulpi an check-points na ma-inspeksyon kan mga I.D. kan mga trabador, empleyados asin iba pa.\nBawal an magtiripon-tipon maski na an mga juvenes asin mga tambay. Kun mayo man lang gigibohon sa luwas mag-permi sa harong.\nAn gabos na iyan na paghigpit na ginigibo sa tabang kan pulis asin militar bako sa kun ano pa man kundi tanganing macontrol an paglakop kan helang sa ibang parte kan Pilipinas.\nAn Metro Manila kaya an enot na pig-quarantina kan Presidente, bako lang ta iyan an pinaka-mataong lugar sa nasyon, centro kan gobyerno asin negosyo, kundi huli ta duman an dakol na suspetsadong “positive” na naulakitan kan siring na helang.\nSa ibang parte kan kinaban apwera sa Tsina asin South Korea gulpi naman an kaso kan Covid19, arog duman sa Amerika, Europa asin Middle East. Kun nakaabot duman sa mga lugar na idto, digdi pa kaya sato dai makaabot na harani kita sa Tsina asin gulping turistang Intsik an nakakalaog digdi sa Pilipinas aro-aldaw, apwera pa kan mga trabador sa POGO (Philippine Overseas Gaming Operation) na rinibo an yaon digdi sa nasyon. Kaya paseguro man an gobyerno ta kun dai sa laog kan halipot na panahon pwedeng maglobo abot gatos o ribo an bawian nin buhay digdi sato huli sa Covid 19.\nSa parte ta digdi sa Bikol maski sa herak nin Diyos mayo pa kitang bareta na may naulakitan, mag-andam na kita gabos asin maglikay.\nAn mga pigpapasunod kan gobyerno halimbawa an paggamit kan “thermal scanner” sa mga opisina asin lugar nin negosyo, an paggamit nin hand sanitizer, an paghugas nin alcohol asin pagmantenir nin kalinigan sa gabos na oras, an pagkakan nin tultol, an pag-ehersisyo tanganing magka-igwa nin marhay na salud gibohon ta gabos poon sa aki sagkod mga magurang.\nAn satong kapalibutan dapat malinig, dapat may kasilyasan asin supply nin malinig na tubig na inomon.\nSiguro kaibahan na diyan an pagtipid-tipid ta maluya an negosyo, maluya man an hanapbuhay.\nMaghirigos tangarig bastante an panganga-ipo kan pamilya magpoon sa pagkakan asin pagpa-eskwela kan mga aki.\nNag-abot na sa punto kan satuyang buhay sa ibabaw kan kinaban na mapili kita kun arin an satuyang tatangkuroson: an daing datang ugali nin kapabayaan asin dai pagsunod sa mga sugo kan gobyerno dahil sa tagas nin payo asin pagka-pilosopo na madara sato pasiring sa peligro nin kagadanan o magtubod na kita asin gibohon an mga instruksyon kan gobyerno nasyonal, lokal asin iba pang awtoridad tangarig maka-ibitar sa epidemyang Covid 19.\nKun dai macontrol sa Metro Manila maluwas yan sa provincia pati digdi sa Bikolandia.\nPano na kita? Magdangog sana asin magtubod sa mga official na anuncio kan gobyerno asin Department of Health (DOH).\nSegun ki Prof. Danny Gerona, an pinaka-famusong estoryador bako lang sa Bikol kundi sa enterong kinaban na nagka-igwa na nin epidemya sa Bikol asin sa Luzon, CHOLERA, poon 1844 sagkod 1846, duwang taon na gulping naghelang asin nagkagaradan digdi sa Naga asin sa Camarines Sur.\nMayo pa kadtong mga modernong bulong pero huli sa pag-arang sa Mahal na Diyos orog na ki Nuestra Seṅyora de Peṅafrancia, milagrong nauntok an kalamidad.\nKaya an hagad ni Arsobispo Rolando Tirona D.D., kan Caceres, an mga Bikolano magpangadie ki Ama por medyo ki Divino Rostro asin ki Inang Santa Maria Nuestra Senyora de Peñafrancia, tangarig malampasan ta an kasakitan na ini.